text:
Geplaatst op 22 October 2017 dor di Ministerio Desaroyo Sosial, Labor i Bienestar
Willemstad – Ministerio di Desaroyo Sosial, Labor i Bienestar (SOAW) ta lansa SOAW-Mobil. Ministerio di SOAW lo drenta den tur bario na Kòrsou pa ta mas visibel den barionan. Di e manera aki SOAW por detektá nesesidat i problemanan den bario mas rápido i brinda su servisionan mas efektivo na pueblo di Kòrsou.
Prinsipalmente siudadanonan mas vulnerabel i ménos mobil por benefisiá di e servisio aki. SOAW lo fungi tambe komo fasilitadó den barionan, kaminda e ta stimulá inisiativanan positivo i hasi uso di talento i kapasidat di bario pa yuda desaroyá barionan.
Ta importante pa bisa ku profeshonalnan di SOAW, pero tambe profeshonalnan di otro organisashonnan, lo forma parti di e mobil aki pa na un manera integral traha riba solushonnan.
Pa medio di un skema pueblo di Kòrsou lo keda informá ki dia, ora i na unda e mobil lo ta den nan bario.
A skohe Westpunt pa lansa e servisio aki, pero tur bario lo yega na turno. Minister Koeiman enkargá ku e ministerio ta hasi e apertura.


c: text/html

text:
WILLEMSTAD – E protesta di sentenar di hende den sentro ku a eksihí bahamentu di gobièrnu di Kòrsou, a kaba den disturbio, sakeo i un kantidat di destrukshon. Despues gobièrnu a instituí un toke de keda te djaweps meinta 6 or.
Hefe di kuerpo Mauricio Sambo ademas a entregá su retiro pasobra e no a laga protehá e edifisio di gobièrnu Fòrti sufisientemente kontra e demonstrantenan furioso. Entretantu a arestá seis demonstrante.
E grupo ku su lider aktivista Lon Mutueel, ku ta bisa ku e ta sali na defensa di hóbennan na e isla, ta rabiá pa motibu di e ekonomisashonnan di gobièrnu i ta preferá mira ku Hulanda ta intervení. Tambe e empleadonan di e kompania di prosesamentu di shushi Selikor, refineria Isla, Aqualectra, Brasami i ámtenarnan a djòin e protesta. Diferente sindikato a laga sa di no ta sostené e protesta aki.
Mutueel i tambe otro siudadano rabiá tin mas ku u siman ta hiba akshon. Por ehèmpel nan a blòkia tráfiko riba e konosido Julianabrug. Pero otronan ta usa e situashon pa hiba un protesta ménos pasífiko i ta barikadiá kayanan ku tayer di outo na kandela.
reportahe di Kim Hendriksen
Gas lakrimógeno i destrukshon
Serka e edifisio di gobièrnu finalmente polis a intervení ku gas lakrimógeno. Gruponan chikí di manifestante a sigui bai den sentro di siudat pa destruí kos. A sende un outo di polis na kandela i tambe a barikadiá kaya ku kandela.
Den e bario Otrobanda a sakeá pakus. Empresario na henter e isla a sera nan portanan pa motibu di disturbio i sakeo. Pasobra a destruí bùsnan tambe ABC a disidí di no kore mas anochi.
Promé minister Eugene Rhuggenaath ta papia di un ‘dia tristu’. E ta bisa ku na promé instansha a hasi palabrashon ku e lidernan di e protesta. Ora ku no a kumpli ku esaki a intervení.
“E medidanan di ekonomisashon ku gobièrnu mester a tuma ta imponé pa Hulanda. Nos mester ehekutá nan i sòru mantené trankilidat na e isla.”
Ménos salario
Bou di e demonstrantenan tabatin hopi empleado di Selikor. Esakinan a tende ku lo kita for di nan salario. Segun e direktiva di e kompania di shushi ta pasobra gobièrnu tin basta tempu kaba sin paga. Asina e kompania tin un debe di desena di mion. Awor e sèn a kaba i p’esei segun e maneho no por otro ku kòrta den e gastunan di personal i trabou.

robotstxt: allowed

filter: keep


text:
Nos ta un partido liberal progresivo, nos ta kere den un aparato gubernamental eficiente, transparente y honesto. ACCION21 ta kere den un mehoramiento di relacion dentro di reino y kier mira mas cooperacion cu Hulanda. Nos lo tuma accion pa revitalisa nos economia, sanea nos finansas, ataca e crisis social, reforma nos sistema gubernamental, amplia nos sistema di enseñansa, introduci cuido preventivo den salubridad publico y nos kier enfoca ariba sostenibilidad pa asina cuida nos medio ambiente. Finalmente, tur gobierno t’ey pa ehecuta deseo y ambicion di pueblo y pesey nos di ACCION21 kier tende di bo.
Solucion ta cuminsa cu ACCION.
Nos vision ta pa crea un aparato gubernamental eficiente, transparente, honesto y confiabel, pa asina facilita un structura unda tur ciudadano di Aruba por alcansa nan maximo potencial.
Creando un modelo dinamico cu ta inclui un mihor relacion dentro di reino y unda kier mira mas cooperacion cu hulanda. Unda lo tuma accion pa revitilisa nos economia, sanea nos finansas, ataka e crisis social cu ta azotando nos communidad, reforma nos sistema gubernamental, amplia y modernisa nos sistema di enseñansa pa nos muchanan ta mihor prepara, introduci cuido preventivo den salubridad publico y enfoca ariba sostenibilidad conhuntamente cu (SDG’s) pa cuida nos media ambiente.


text:
Esaki ta nos update di 2pm pa nos gran Vacunathon:
👉Ritz Carlton Hotel: 1.980
👉Centro Libertador Betico Croes na Santa Cruz: 1.896
👉Don Bosco Club na Noord: 1.030
👉Teresita Center na San Nicolas: 1.033
Total persona vacuna den fin di siman te cu awe 2pm: 5.939
Nos "Hangua Nacional di Vacunacion" ta marca 53% di inmunidad colectivo.
Tin te cu 4'or ainda pa bo pasa na e localidad di bo conveniencia y vacuna. Corda cu vacuna ta un acto di solidaridad y reponsabilidad conhunto y cu NIUN por keda atras.
Ban yuda nos pais recupera pa nos por 'move on'!


text:
WILLEMSTAD — Dia 26 di aprel próksimo, riba Freewinds ta bai tin un tremendo konsierto pa rekoudá fondo pa atletanan di AV Sparta ku ta bai kompetí dia 19-22 mei próksimo na Colombia i tambe pa e hóben nan di Scouting Antiano ku tin ku biaha den luna di yüli próksimo.
E konsierto aki ta unu bon balansa ku artistanan lokal di taya ku a pone nan mes gratuitamente disponibel huntu ku Freewinds Band pa deleitá tur ku aportá na e dos organisashonnan aki ku ta traha na bienestar di nos hóbennan. E artistanan ku ta presentá e anochi ei ta Melania Van der Veen, Vonetta Lauffer, Veanira Reed, Ebony-Gwen i Reinier Lijfrock. Ta algu espektakular, pa por haña tantu artista di taya huntu un anochi pa solamente 15 florin pa persona. P’esei e dos organisashonnan ta invitá pueblo di Kòrsou pa hasi uso di oportunidat di disfrutá abordo di Freewinds i mesora aportá na un bon kousa.
Karchi ta optenibel tantu seka e atletanan, direktiva di Sparta (540-2414) i tambe direktiva di Scouting Antiano (5683040/5694418) .
Lo tin karchi optenibel na porta pero e kantidat lo ta limitá.
Na final di e konsierto e hóbennan; atleta i patfender lo pasa un kolekta pa asina por logra nan meta.
Pa mas informashon relashoná ku e Proyekto di AV Sparta i/o pa hasi un donashon por tuma kontakto ku sr. Raymond Jansen na telefon 5402414 òf por hasi un depósito riba number di kuenta Giro 1114422 Atletiek Vereniging Sparta ku e spesifikashon donashon “Proyekto: “Kompetensia Colombia 2016”


text:
E proyecto ‘Walk for Paws’ organisa pa un grupo di studiante di University of Aruba, cu tabatin como meta pa recauda fondo pa Aruba Animal Shelter, a resulta den un exito grandi. Nan a surpasa e meta di e fondonan cu nan a spera di recauda, y ta hopi contento cu e logro unico aki. Un cantidad grandi persona a presenta hunto cu nan mascota pa participa na e ‘fun walk’ di 3K, cu a sali for di Fisherman’s Hut na Malmok. E simannan prome cu e actividad a tuma lugar, e studiantenan a bende ticket na diferente localidad y riba e diadomingo atardi a yega mas persona pa registra pa cana hunto cu nan mascota. Esaki a demostra cu e interes tabata grandi di parti di e publico y cu a resulta un exito den participacion.
Durante algun siman e compañeronan di klas; Zia Habibe, Yaella Lopez, Jo-Anne Noguera, Deandra Arends, Cindy Quintero y Kim Balcera tabata hopi activo cu organisacion di ‘Walk for Paws’ tanto cu bendemento di ticket como acercando e patrocinantenan pa contribui cu nan proyecto. Nan a scoge Aruba Animal Shelter pa realisa e proyecto aki door cu nan tur tin mascota, cu nan ta duna e cariño y cuido necesario. Nan deseo ta pa no mira niun cacho mas riba caya na Aruba, ya cu e cachonan aki ta termina den e ‘Kill Cage’.
Na e actividad e team di boluntario di Aruba Animal Shelter tabata presente cu nan stand pa bende mercancia pa recauda fondo. Riba e Facebook di Aruba Animal Shelter nan a post nan gradicimento na e organisadornan di ‘Walk for Paws’ y cu nan ta orguyoso di e grupo di mucha muhernan aki, cu a colecta un fondo considerabel pa e shelter. Un gradicimento special ta bay na Just4Pet, Shreks Pet Service, ECO DMS, IBISA, Fluffy Paws Exclusive, Aruba Dog Training y tur e esunnan cu a contribui cu nan donacion na Super Food pa duna sosten na Aruba Animal Shelter. Cu e fondonan recauda sigur Aruba Animal Shelter por haci bon uzo di dje pa nan sigui eherce nan trabou como boluntario na bienestar di e animalnan domestico na Aruba.


text:
Olympic News
Kenneth apunta pa FIBA
Lo keda encarga cu e desaroyo di basketball mundial
Kenneth Vrolijk apunta den e National Federation Support and Development di FIBA pa e periode di anja 2019 – 2023.
Un grato noticia cu nos a caba di ricibi ta bisa cu miembro di Comite Olimpico Arubano, Sr. Kenneth Vrolijk a keda apunta pa e Central Board di FIBA cu nan a acepta su persona pa forma parti di e comision encarga cu e desaroyo di basketball mundial. Mirando Sr. Vrolijk su interes den basketball ta grandi pa un hoben, traha riba desaroyo di otro hobennan lo pas mas cu e habilidadnan di Sr. Vrolijk den FIBA su concepto.
Sin duda un tremendo noticia pa Aruba, deporte di basketball y claro Sr. Vrolijk mes. Kenneth Vrolijk pa varios anja caba ta yuda Comite Olimpico Arubano den e diteccion di desaroyo. Tambe e ta yuda den e parti di financien. Ultimo Sr. Kenneth Vrolijk a fungi como Hefe di Mision pa e Weganan Olimpico Hubenil Buenos Aires 2018 y recientemente e Weganan Panamericano Lima 2019.
Masha pabien Kenneth Vrolijk, un otro Arubiano cu ta haya e oportunidad di traha cu un federacion mundial di deporte, den e caso aki FIBA.


text:
Oranjestad-Den un encuentro cu prensa diaranson mainta Minister di Turisismo, Transporte, Sector Primario y Cultura Otmar Oduber a comparti noticianan hopi alentador pa cu e industria di turismo di Aruba.
Minister Oduber a felicita tur partners den e industria di turismo, den e caso aki Oficina di Turismo (ATA), AAA y AHATA y otronan manera ATSA cu e yegada di e prome vuelo international di Southwest y e aumento di vuelonan di Copa Airlines aki na Aruba.
Minister Oduber a felicita tur partners den e industria di turismo, den e caso aki Oficina di Turismo (ATA), AAA y AHATA y otronan manera ATSA cu e yegada di e prome vuelo international di Southwest y e aumento di vuelonan di Copa Airlines aki na Aruba.
Esaki ta yena e mandatrio cu un orcuyo hopi grandi mirando cu ya desde un aña y mey pasa el a bishita e oficinanan di Southwest y ya caba desde e tempo ey tabata papia di e fusion cu lo bay existi den futuro entre e dos aerolineanan y cu a scohe Aruba como e prome destinacion di Southwest cu naturalmente a acapara aviccion enorme na Merca. E noticia cu Southwest a scohe Aruba como e prome vuelo cu nan ta haci internacional a pega dibiaha na tur netwerk den prensa na mericano.
Minister Oduber ta splica cu e metanan cu Gobierno tin pa cu e adkicion di Southwest na Aruba, cu naturalmente ta habri oportunidadnan di ampliacion den dos gateway cu recien a wordo adkiri. Ta asina interesante pa mira e frequencia di e vuelonan aki aumenta e dianan nos dilanti yegando e temporada di winter.
Un otro bon noticia cu e mandatario a comparti ta e hecho cu Copa Airlines a bolbe aumento nan vuelonan pa Aruba. Na momento Minister di Turismo a asumi su responsabilidad na 2009, Copa tabatin 4 frequencia pa siman na Aruba, awe nos ta conta cu 11 frequencia di Copa. Esaki ta un aumento total di 7 frequencia, caminda 4 dia den siman Aruba ta conta cu dobbel vuelo cu ta habri un oportunidadnan enorma pa asina haya e mercadonan segundario pa bin Aruba atraves di Panama.
Minister Oduber ta hopi contento cu e interes y e confiansa cu tin den e mercado y destinacion cu yama Aruba, unda cu no solamente na Merca pero tambe loke ta trata e hubnan na Centro America tin un stabilisacion y un incremiento basta significativo pa loke ta trata e cantidad di vuelonan.
E mandatario a ricibi ayera e resultadonan positivo di turismo for di ATA pa cu e prome 6 lunanan di e aña. Ta papia di un aumento di 5.3% pa loke ta trata e prome 6 lunanan di e aña aki, logrando e meta riba loke a wordo poni cu ta e 2,5% di crecemento.
Minister Oduber ta indica cu si mira e refleho di e REFPAR, ADR y e crecemento serca e hotelnan, esaki ta sigur un indicacion cu nos ta logrando e meta no solamente casi dobbel di loke a wordo poni den e cantidad di bishitantenan cu lo mester bin nos isla, pero cu e meta pa pone un crecemento di 4% di loke ta trata tur entrada cu e bishitante ta laga atras. E ora ey nos por ta convenci cu na momento Banco Central bay duna relato di esakinan, nos lo mira un tendecia positivo mescos nos a mira aña pasa.
Minister Oduber ta indica cu si mira e refleho di e REFPAR, ADR y e crecemento serca e hotelnan, esaki ta sigur un indicacion cu nos ta logrando e meta no solamente casi dobbel di loke a wordo poni den e cantidad di bishitantenan cu lo mester bin nos isla, pero cu e meta pa pone un crecemento di 4% di loke ta trata tur entrada cu e bishitante ta laga atras. E ora ey nos por ta convenci cu na momento Banco Central bay duna relato di esakinan, nos lo mira un tendecia positivo mescos nos a mira aña pasa.
E mandatario ta splica cu luna di juni manera hopi sa ta un di e lunanan floho di aña, unda cu nos a mira un crecemento di 7.5% pa juni 2013 segun e cifranan cu ATA a difulga ayera. Esaki ta un satisfaccion grandi pa mira cu e mercado Mericano ta reaccionando hopi bon compara cu nos competidornan pa loke ta trata na bishita pa Aruba.
Minister Otmar Oduber ta felicita ATA, tur partner y tur esnan cu ta traha den e industria di turismo pa e resultadonan positivo aki.


text:
mas deporte
Jean Mark Welvaart buskando titulo mundial den kampeonato mundial di domino na Repúblika Dominikana
E yu di Kòrsou Jean Mark Welvaart ta buskando pa logra otro titulo den kampeonato mundial di domino na Repúblika Dominikana. Imposibel? E tabata rankea number 5 di mundu i a titulá sup kampeon den mundial di domino na Rusia algun aña pasa. Den un kampeonato kaminda riba 1000 hungadó di domino a partisipá. E t’e úniko atleta di e delegashon Kurasoleño ku a konkista medaya n’e weganan Centro Americana del Caribe ku a ser selebrá na Baranquilla, Colombia den luna di yüli. E la bini kas bek ku plata. Un titulo p’e kurasoleño, no ta imposibel.
E selekshon di domino di Kòrsou ku ta aktualmente na Repúblika Dominikana kaminda pa partisipá den e kampeonato mundial di domino, mester kompetí kontra di mas di 800 atleta prosedente di 22 pais. E disputa deportivo lo ta pa un premio di 40 mil dòler. E kampeonato ku a kuminsá 23 di òktober den e Hotel Crown Plasa den e kapital di Santo Domingo. E lo tèrminá 27 di òktober.
E deporte di Dominó ta bon organisá na Kòrsou den su bònt for di 1965. Nos domino ta úniko. E manera kon nos ta hunga domino, ku e sistema di libra ku 5 punto, ta ser hunga solamente serka nos aki na Kòrsou, Jamaica i Bonaire. E ta hasi nos úniko. Domino ta un deporte internashonal ku ta ser práktika rònt mundu. Kòrsou tin su istoria ku domino. Den pasado nos a partisipá ku éksito den kampeonatonan inter insular, i den region latino. Jean-Mark ta kompartí detaye di e deporte ku nos. “Tin algun diferensha klave entre e manera e reglanan ku ta dikta e sistema di e deporte domino i e domino krioyo di nos. Den e deporte ta apliká otro regla pa determiná ken ta sali. Tin libertat pa skohe ku kua pieda ta sali. E diferensha mas kardinal ta ku e deporte no konosé e sistema di libra, manera e domino krioyo konosé serka nos. E kontamentu di punto tambe ta kana fundamentalmente otro. Ta konta wowo ku sobra den man di kontrinkante, ora ku wega kaba. E intenshon ta pa hunga di tal manera ku si bo gana, bo kontrinkante tin mas wowo ku ta posibel den su man, i si bo pèrdè, bo tin mas ménos wowo ku ta posibel den bo man. Tur e “puntonan” ta bai p’e ganadó. Esun ku yega 200 punto promé ta gana”.
Na 2017 ofisina di turismo di Kòrsou tabata spònser prinsipal ora ku e bònt di domino di Kòrsou a organisá aki na Kòrsou e mundial di domino di 2017. Kòrsou a risibí riba 1000 atleta di rònt mundu, ku a biaha huntu ku nan famia i fanatikada for di mas di 40 pais, pa kompetí ku otro riba suela kurasoleño buskando e titulo kampeon den domino.
Relato: Anthony Guillermo


text:
Piscadornan, habitantenan y turistanan lo disfruta di esaki
Desde cu a descentralisa e maneho di nos piscadonan bou di e maneho di e Minister anterior encarga cu pesca sr. Otmar Oduber, a logra cu por a drecha un cantidad di piernan round di Aruba. Entre otro por pensa riba e pier di Rancho, e pier di Spaans Lagoen, Pier di Hadicurari y otronan. Un di nan cu sigur a conoce un expansion ya for di mas o menos 5 aña pasa, ta esun di Cura Cabay/Zeewijk y besindario.
Mas o menos 2 aña pasa a cuminsa e di dos fase di e proyecto di Cura Cabay/ Zeewijk cu tabata a base di e necesidad y anhelo cu tabatin di e piscadonan di e bario. Durante di diferente reunionnan cu a wordo teni cu e piscadonan den e besindario, a bin dilanti cu nan tin e necesidad pa un caminda di warda nan material/ekipo como tambe un pier mas moderno cu baño, cushina etc. Naturalmente tambe un creacion di un infrastructura, contrario na loke e tabata e situaciom anteriormente.
E inversion total cu a wordo haci den esaki como tambe e beach di Zeewijk cu tambe a conoce henter un adelanto, ta di algo mas cu 2 miyon florin. Combersando cu e piscadonan, nan ta masha contento mirando cu awo e proyecto ta kedando cla, ainda falta diferente cos por ehempel iluminacion cu mester bin.
Pa loke ta e proyecto di Cura Cabay/Zeewijk, bo tin e parti di beach di cu henter e bario ta masha contento cu ne. Den e maneho di Ministerio encarga cu turismo anterior, a crea diferente facilidad pa por dirigi su mes pa e pasaheronan crusero cual tabata pone hopi presion riba e hotelnan. Pa alivia esaki, a crea diferente kiosko pa por ofrece servicio na e turista, watersport y henter e bario cu lo por disfruta di dje. Cu un infrastructura bunita cu parkeo, baño , matanan, cu ta hacie un beach di calidad halto compara cu e abandono cu el a conoce pa hopi aña. Awor e ta un joya di proyecto cu aworaki ta kedando cla. Mi ta felicita henter e bario y habitantenan di e area, tambe piscadornan y hendenan di pariba di brug. Esaki ta un proyecto similar na esun di Baby Beach cu a wordo realisa bou di maneho di e Ministerio di Turismo anterior.
POR den proximo gobernacion Sector Primario
Lo crea infrastructura basico pa sector primario y stimula diversificacion economico pa beneficia nos cunukeronan como tambe piscadonan y criadonan. Esaki pa medio di un maneho integral como tambe uzo di tecnologia moderno. Mediante Fundacion Centro di Pesca Hadicurari lo intensifica e programa di
construccion y renovacion di pier tur rond di Aruba (Noord, Playa, Barcadera, Spaans Lagoen, Savaneta, Cura Cabay y San Nicolas) pa asina salvaguardia nos herencia y conscientisa encuanto ofishi di piscado. Tambe lo restructura y reforsa Santa Rosa cu enfoke riba profesionalisacion como tambe crea laso estrecho y fuerte cu agricultornan y piscadonan y lo introduci un sistema di permiso electronico y limita pa pesca cu harpoen na aerenan designa leu for di coral, a base di cual por monitorea su condicion entre otro.


text:
Oranjestad – Recientemente a toca e honor na Minister Xiomara Maduro pa haci inauguracion di e oficina prinicipal di Total Finance den Rutena Mall na Playa. Total Finance ta un compania na Aruba cu ta duna servicio financiero na nos comunidad y ta conta tambe cu un sucursal na Noord.
Gobierno Ta Yama Bon Bina Na Minister Marisol Lopez-tromp Como Minister Di Desaroyo Teritorial, Infrastructura Y Medio Ambiente
ORANJESTAD - Diamars, Marisol Lopez-Tromp a huramenta como Minister di Desaroyo Teritorial, Infrastructura y Medio Ambiente (ROIM). Despues cu na luna di december, ex-Minister Otmar Oduber a retira, a bay over di biaha na e procedura reglamentario pa asina Minister ROIM nobo asumi e responsabilidad aki.
Sra. Marisol Lopez - Tromp a huramenta como Minister
ORANJESTAD - Cla pa e reto nobo como Minister encarga cu Desaroyo Teritorial, infrastructura y Medio Ambiente!
Salario minimo ta subi na Afl 1815.3
ORANJESTAD - Durante un rueda di prensa extraordinario, Minister Glenbert Croes a elabora riba 4 topico hopi importante. Esun cu obviamente a hala tur atencion ta e hecho cu e mandatario, cu apoyo di tur Gremio y cu sosten di Gabinete Wever Croes ta aumenta un biaha mas e salario minimo, kibrando e plafond yegando te Afl 1815.35.
E Cinco (5) Proyectonan Di Innovacion Cu Ta Nos Prioridad Den 2020
ORANJESTAD - Durante conferencia di prensa di Gobierno dialuna mainta, Prome Minister a elabora riba e cinco (5) proyectonan di innavacion cu lo ta prioridad di Gobierno hunto cu FUTURA pa aña 2020.
Minister Maduro a topa cu e artista Arubiano residencia na Hulanda Aymar Middendorp
ORANJESTAD - E tabata un placer pa Minister Maduro di Cultura topa un rato cu Aymar Middendorp alias 'Mr Taki Taki' kende ta cosecha exito como artista na Hulanda y a participa recientemente den The Voice of Holland.
Evelyn Wever-croes A Entrega Keho Contra Melvin Tromp Y Fundacion Di Avp Pa “valse Aangifte”
ORANJESTAD - Diaranson atardi, net prome cu el a biaha pa Hulanda, Lider di MEP Evelyn Wever-Croes a entrega keho contra Melvin Tromp y e fundacion di AVP. Esaki pasobra Melvin Tromp a haci denuncia falso contra Evelyn Wever-Croes y segun articulo 2:142 y pa ‘smaad’, esta daño di bon nomber.


text:
Pregunta y Contesta PSML
Aki por haya contesta riba e preguntanan mas haci tocante Scol Multilingual.
Con por siña Papiamento na scol? Papiamento ta un idioma oficial anto?
E contesta ta: si!
a) Papiamento ta un di e dos idiomanan oficial na Aruba desde aña 2003
Aki por download e [=] Landsverordening officiële talen – 21 mei 2003
b) Papiamento tin un ortografia oficial desde 1976 y un ortografia amplia oficial desde aña 2009.
c) Papiamento ta un “idioma”, mescos cu tur otro idioma, cu su vocabulario, su gramatica y su reglanan di ortografia
Unda por haya mas informacion tocante (uzo corecto di) Papiamento?
Riba e website www.papiamento.aw por haya mas informacion tocante ortografia y gramatica di Papiamento. Aki bo por lesa mas informacion general tocante Papiamento y por download un lista di palabra segun e ortografia amplia di 2009. Tambe bo por download un lista di publicacion na Papiamento y bo por lesa mas informacion scientifico tocante e idioma Papiamento.
Si introduci Papiamento na scol, esaki lo bay stroba desaroyo di Hulandes?
Al contrario! Un bon dominio di Papiamento ta un condicion pa un bon dominio di Hulandes. Den e scol multilingual e alumno ta siña Hulandes den un forma agradabel desde edad di 4 aña. E ta desaroya su conocemento di palabra y nan nificacion na Papiamento y na Hulandes. E ta siña lesa na Papiamento y despues tambe na Hulandes. E ta sigui desaroya su conocemento di gramatica y su habilidadnan di scol na Papiamento y na Hulandes. Asina ora e alumno haci e stap pa bay cuminsa uza Hulandes como idioma di instruccion, e lo haci esaki cu hopi mas confiansa propio y cu un fundeshi mucho mas fuerte.
Con e scol multilingual ta prepara e alumno pa bay studia afo?
Siñando tur 4 idioma y stimulando e alumno pa no siña solamente fo’i cabes, pero pa compronde tambe loke e ta siña y compara esaki cu loke e sa caba, e alumno ta ricibi un caha yen di herment pa e por sigui desaroya su mes den su futuro estudio, sea na Aruba mes of den exterior. Den e scol multilingual e alumno ta siña di trempan pa haci bon uzo di diferente medio na diferente idioma – manera television, computer of buki – pa e por siña cos nobo. Unabes cu e alumno yega e edad cu e ta scoge su futuro carera escolar, e alumnonan cu a ricibi e fundeshi multilingual lo ta miho prepara pa por scoge un di e tantisimo estudionan na Ingles, pero tambe pa por scoge un estudio na Aruba mes of den exterior na sea Papiamento, Hulandes of Spaño.
Un mucha chikito por siña 4 idioma pareu?
Aruba ta un isla multilingual. E modelo ta refleha nos situacion. E cuater idiomanan mas uza na Aruba ta den e modelo. Nos muchanan ta multilingual caba prome cu nan drenta scol preparatorio. Loke e scol multilingual ta haci, ta sigui desaroya e multilingualismo cu e mucha ta bin cu ne. Sinembargo no ta e idea pa pone un peso demasiado grandi riba nos chikitinnan. P’esey ta cuminsa na un manera simpel y agadabel pa den forma di wega stimula cu e muchanan por sigui desaroya nan conocemento di e 4 idiomanan Papiamento, Hulandes, Ingles y Spaño.
Con ta percura pa nos muchanan por siña Hulandes si casi nan no ta schuch’e pafo di scol?
Di e idiomanan stranhero Hulandes ta esun cu ta haya mas ora di dedicacion desde trempan. E motibo pa esaki ta cu pa gran mayoria (94%) di nos muchanan, Hulandes ta un idioma cu casi nan no ta tende pafo di scol.
Aunke cu e muchanan ta siña Hulandes den un forma di wega, cu hopi actividad y material concreto, ta ofrece un structura y un secuencia sistematico den e lesnan di Hulandes. Asina ta percura pa por logra e meta cu tur alumno por tin un vocabulario di mas di mil palabra na final di scol preparatorio. Despues ta sigui amplia e vocabulario aki den scol basico. Ta ofrece Hulandes den un ambiente rico di estimulo y den forma interactivo cu ta duna e alumno e oportunidad di desaroya un actitud positivo pa e idioma.
Dicon a scoge pa Papiamento como idioma di instruccion te klas 4?
Idioma tin diferente funcion. Idioma ta un medio pa bo expresa bo mes, pero tambe e ta un herment pa bo pensa. E dos funcionnan di idioma aki ta hopi importante pa siñamento. Mundo di awendia ta exigi studiante cu por rasona, compronde, duna su opinion, cu por aplica loke el a siña y cu por ta creativo cu locual el a siña. Ademas ta pidi di e mucha cu e por comunica bon, pasobra trahamento den team ta hopi importante tanto den estudio como den trabou awendia.
Concluyendo pues, pa por ofrece enseñansa cu sentido mester uza un idioma cu e mucha ta compronde bon y den cual e por expresa su mes bon. E idioma di comunicacion cu e gran mayoria di nos muchanan ta domina bon ta Papiamento, sea cu nan a siñ’e na cas of cu nan a siñ’e pafo di cas, por ehempel na crèche of den combersacion cu nan famia, amigo of bisiña.Scroll To Top


text:
Diasabra anochi a tuma lugar na T-Mobile Arena na Las Vegas, programa di boxeo caminda cu e pelea principal tabata entre Deontay Wilder di USA y Tyson Fury di Inglaterra.
Esaki tabata e di tres ocasion cu e boxdonan aki a enfrenta otro, den prome pelea ambos boxdo tabata tin bon momento, pero na final di pelea esaki a wordo declara empate.
Despues a sigui e di dos pelea caminda cu e dominio di Fury tabata mucho mas y a logra knockout Wilder pa asina kita e titulo for di Wilder.
Diasabra anochi a tuma lugar e di tres pelea, e caminata di ambos boxdo pa subi ring tabata den forma expectacular acompaña pa un show di entrada grandi.
Despues di introduccion di ambos boxdo a sigui e pelea, Deontay Wilder tabata tin mihor parti den prome round, pero casi na final di prome round, Fury ta conecta un tremendo 1-2 pa cera e round.
Den di dos round Fury a domina y ta logra gana e round aki, den di tres round a tuma lugar e prome caida unda cu Fury ta conecta un bon golpi y ta tuma Wilder.
Den di cuater round por poco e pelea a yega su fin, unda cu Wilder ta logra tumba Fury na dos ocasion y lague den mal condicion, pero Fury a logra sobre vivi e di cuater round.
Tabata mustra cu despues di e round aki, Wilder a gasta hopi di su energia y no tabata tira golpi manera na comienzo di e pelea.
Mientras tanto Tyson Fury a recupera y aunque a cay 2 biaha y a domina e roundnan restante, conectando golpinan fuerte.
Den di diez round, Tyson Fury un biaha mas ta manda Deontay Wilder lona pa di dos ocasion den e pelea aki, tabata mustra cu esaki lo tabata fin di e pelea, pero Wilder a logra lanta y sobre vivi e round.
Den di diesun round Tyson Fury ta logra finaliza e pelea cu un upper fuerte caminda cu referee a dicidi di para e pelea di inmediato.
Asina tambe Tyson Fury ta retene su titulo di WBC y Ring Magazine, e proximo pelea lo tabata un mega show contra di Anthony Joshua, pero Joshua recientemente a perde su pelea y kizas lo tin pelea di revancha contra di Oleksandr Usyk prome cu e mega show contra di Tyson Fury.


text:
Geplaatst op 02 January 2020 dor di Ministerio Enseñansa, Siensia, Kultura & Deporte
Na fin di 2018 Hoge School Rotterdam a duna di konosé ku e instituto di skol superior aki ta stòp ku reklutamentu intensivo di studiante antiano dor ku 3 di kada 4 studiante ta kai for di e sistema di enseñansa, ku ta igual na 75%. Esaki ta un porsentahe ekstremadamente haltu. Diferente otro institutonan eskolar superior i akadémiko tambe a duna señal ku nos studiantenan mester bini mas mihó prepará i informá di e bida nobo na Hulanda. Tin diferente faktor i reto ku ta hunga un ròl den e prestashon di nos studiantenan ora nan bai studia den eksterior i unu di nan ta e preparashon ku mester tuma lugá promé ku tuma e stap di sigui ku estudio den eksterior, den e kaso aki Hulanda. Ta sumamente importante pa ora hóbennan ta bai studia den eksterior, nan ta mas mihó posibel prepará.
Tumando nota di e situashon aki Minister di Enseñansa, Siensia, Kultura i Deporte (ESKD) sra. Marilyn Alcalá-Wallé a laga verifiká e ekspreshon i preokupashonnan ventilá di parti di Hulanda pa por tuma e pasonan apropiá. Durante di asina yamá “Vierlandenoverleg” , esta un enkuentro kuadrilateral entre e Ministernan di Enseñansa, Siensia i Kultura di Aruba, Hulanda, Sint Maarten i Kòrsou, na februari na Kòrsou i despues na novèmber 2019 na Hulanda, a toka e tema di “Doorstroom”, esta e fluho di studiantenan di e parti Karibense ku ta sigui nan estudio na Hulanda, i e retonan ku nan ta konfrontá pa ku nan estudio. Durante di e enkuentronan a tuma e desishon ku ta lanta un grupo di trabou pa realisá un investigashon mas profundo i bini ku rekomendashonnan kon pa atendé mas mihó ku preparashon di nos studiantenan pa nan tin éksito ku nan estudio i pa nan optené nan diploma. Banda di esei a hasi palabrashon ku mientras tantu ta warda riba e resultado di e investigashon, kada pais den Reino ta bai duna mas atenshon na e parti di guia i di preparashon na e studiantenan nobo ku ta bai kontinuá nan estudio na Hulanda.
Pa lokual ta trata Kòrsou, Minister di ESKD ta informá komunidat ku otro siman tin e promé seshon general di informashon pa tur studiante 2020/2021 y nan mayornan. E promé seshon di informashon aki ta hopi importante pa tur esnan ku ta planeando pa bai studia na Hulanda, tantu esnan ku ta bai via di Stichting Studiefinanciering Curaçao (SSC) komo esnan ku ta bai independientemente, esta e asina yamá “freemovers”. E seshon di informashon ta tuma lugá dia 7 di yanüari 2020 di 19:00 pa 21:00 na Edifisio di APC, Schouwburgweg 24/26 (Dilanti di Sentro Pro-Arte).
*********


text:
-
Scol Preparatorio Cacique Aterima
-
Scol Preparatorio Cacique Aterima
-
Scol Preparatorio Cacique Aterima
-
Scol Preparatorio Cacique Aterima
Nos ta un scol Catolico cu ta educa muchanan 4 pa 6 aña. Nos curiculo ta consisti di Liña di Desaroyo y Zo leren kleuters. Nos ta traha cu tema y ta incorpora nos cultura den nos temanan. Scol Preparatorio Cacique Aterima, ta consisti di 4 klas, un guia interno, remplasante, asistente den klas y e cabesante. Nos ta kere den ofrece enseñansa di calidad cu ta crea e base firme pa nos alumnonan sigui cu exito den carera educacional y personal.
Andere Kleuterscholen
- Agnes Kleuterschool
- Anglo Kleuterschool
- Ayo Kleuterschool
- Imelda Kleuterschool
- Jacinta Kleuterschool
- Rayo di Solo Kleuterschool
- Scol Preparatorio Aurora
- Scol Preparatorio Cayena
- Scol Preparatorio Kukwisa
- Scol Preparatorio Nos Paraiso
- Scol Preparatorio Prome Paso
- Scol Preparatorio Tarcisius
- St. Jan Kleuterschool
- Trupial Kleuterschool


text:
AKSIDENTE ENTRE ‘CROSSER’ I OUTO RIBA KAYA L.D. GERHARTS
Alrededor di algu pasa di 3 di atardi riba djabièrnè 30 di yüni, un aksidente a tuma lugá entre un crosser i un outo riba e krusada di Centrumgebied i Kaya L.D. Gerharts. E outo tabata biniendo for di Centrumgebied pa kita na su man robes riba Kaya L.D. Gerharts i no a mira e crosser ku tabata biniendo for di direkshon kontrali riba Kaya L.D. Gerharts. E crosser a dal den e outo. Ambulans a transportá shofùr di e crosser pa hospital pa tratamentu médiko. Kaya L.D. Gerharts a keda será te ora departamentu di tráfiko a terminá ku investigashon.
KÒNTRÒL DI TRÁFIKO
Den oranan di anochi riba djabièrnè 30 di yüli, KPCN den kolaborashon ku KMar a tene kontrolnan di tráfiko riba Kaya Korona i Kaya Libertador Simon Bolivar, kaminda a kontrolá shofùrnan riba dokumentu bálido i uzo di alkohòl.
A kontrolá un total di 90 vehíkulo, di kua a duna 40 shofùr un prosèsferbal.
E prosèsferbalnan tabata pa manehá:
14x sin reibeweis bálido
10x sin seguro bálido
1x sin hèlm
1x sin prueba di identidat bálido
3x bou di influensia di alkohòl
11x sin faha di seguridat bistí
Durante e kontrol a hiba 3 persona warda pa un análisis di rosea. Tambe a konfiská un outo, un skuter i un bròmer.
MANTENSHON DI ÓRDEN PÚBLIKO
Kuminsando 12 or pa mas o ménos 03.15 or di mardugá KPCN a hasi un kòntròl preventivo den kuadro di mantenshon di órden públiko. Esaki tabata en konekshon ku e vários kasonan di bringamentu, butamentu di fever i molèster di muzik ku a surgi último tempu.
Durante di e kòntròl a resultá ku un establesimentu di horéka situá na Kaya L.D. Gerharts tabata habrí ainda despues di e ora ku e mester a sera. E doño a haña un prosèsferbal. Algu mas lat a plama un grupo di mas di 100 persona na un lokalidat situá na Lagun. Den Centrumgebied a papia ku doño di un outo ku tabata kousando molèster di muzik. Riba Seru largu tambe a plama un grupo di mas o ménos 20 pa 30 persona despues ku un notifikashon di molèster di muzik a drenta.
OUTO TA BÒLTU NA KAMINDA LAC
Riba djadumingu promé di ougùstùs, alrededor di 6 or di atardi un aksidente a tuma lugá riba kaminda di Lac. Shofùr di un outo a pèrdè kontrol riba su stür i e outo a bòltu. Ambulans a transportá e shofùr pa hòspital pa kontrol i tratamentu médiko.


text:
WILLEMSTAD – Bernard Denzil Whiteman ta promé minister nobo di Kòrsou. E médiko di 61 aña di edat ta tuma ofer di su kópartidario di Pueblo Soberano Ivar Asjes, ku djaluna anochi a entregá su retiro serka gobernador Lucille George-Wout.
Asjes ku a bira promé minister na aña 2013 despues di e asesinato di Helmin Wiels, djarason den un rueda di prensa spesial lo duna kuenta i rason, pero riba trapinan di Palasio di Gobernador el a bisa kaba ku e no tin sosten mas di su partido.
Ivar Asjes i Ben Whiteman ta papia
Basta tempu kaba e relashon entre e partido i e promé minister no ta bon, i ta reproch’é di tin kièr. No opstante un rapòrt devastador di Defensor di Pueblo, Asjes tabata keda defendé su minister plenipotensiario na Den Haag Marvelyne Wiels. Ora su partido a sostené un moshon pa baha Wiels, Asjes no ker a ehekutá esaki.
Ben Whiteman lo kontestá pregunta mas despues, pero el a bisa si ku ta duel e ku kos a bai asina i ku e lo keda promé minister tres luna so. Tanten su partido por buska un promé minister adekuá i proponé e persona aki pa un screening di seguridat. E ora ei Whiteman lo bolbe bèk na su posishon aktual di Minister di Salubridat Públiko, Medio Ambiente i Naturalesa.
Outor Dick Drayer


text:
Diaranson atardi a drenta informe di un cas na candel den Pavia Country Club, mesora a dirigi tanto polis como tambe bombero na e sitio. Na yegada di e patruya na e sitio a enberdad bin encontra un cas na candela. Brandweer a presenta na e sitio y dibiaha a bay den accion pa por domina e candela aki. Presencia di ambulans a wordo pidi na e sitio pa atende cu un persona masculino habitante di e cas cu lo a guli dimas huma. Por a nota cu bisinjanan hunto cu polis y ambulans a traha hunto pa asina por a stroba prensa di hasi documentashonan di e incidente y a bay te asina leu di reverse ambulans te den cura di cas patras pa por haya hibe hospital.
1 thought on “Cas na candela na Pavia, un hende homber den e cas lo a guli hopi huma y a wordo transporta pa hospital”
-
Dam ma kere mi cel ta danja pero audio cu video no a traha muchu bon, pero un cos sigur mester respeta trabou di periodista, na Hulanda polis no por mete cu periodistanan e ta un trabou e ta….. mi no ta comprende pakiko mester intimida prensa


text:
Presidente di Parlamento señora Charetti America-Francisca a risibí for di man di Minister di Finansa e presupuesto nobo di pais.
Djamars dia 14 di sèptèmber 2021 Presidente di Parlamento señora Charetti America-Francisca a risibí for di man di Minister di Finansa e presupuesto nobo di pais. E próksimo dianan aki Parlamento lo plania vários reunion pa asina deliberá i debatí riba e kontenido dje presupuesto aki pa despues den un reunion públiko vota pa aprobashon di e proyekto di lei importante aki.


text:
A.T.A. A HONRA KEN GRILLE COMO ‘GOODWILL AMBASSADOR’ PA SU SOSTEN Y APORTE NA ARUBA
ORANJESTAD – Recientemente, representante di Oficina di Turismo di Aruba (A.T.A.) Rayon Koolman, cu ta traha como Digital Marketing Specialist, tabata tin e placer di honra un fiel bishitante di nos isla, esta Sr. Ken Grille. Ya pa varios aña, Sr. Grille a sa di bishita y sostene nos isla, specialmente via su pagina riba Facebook conoci como ‘All Things Aruba’. Durante e pandemia di COVID-19, Grille a dicidi cu e no lo regresa su cas na New York pero lo keda Aruba. Aki el a haci tremendo uzo di su pagina ‘All Things Aruba’ cu actualmente tin mas cu 41,000 miembro, incluyendo bishitantenan cu den pasado a bishita Aruba y tambe bishitantenan potencial. Via e pagina aki, Grille a comparti informacion importante tocante desaroyonan tumando luga na Aruba. Ya pa mas cu 10 aña, Grille ta bishita nos isla y brinda su sosten incondicional, specialmente cu su presencia riba Facebook caminda tambe e ta comparti varios momento inolvidabel cu ta fotografia y e experiencianan unico cu Aruba tin pa ofrece. Di e forma aki, Grille ta comparti cu otro hendenan rond mundo e bunitesa di nos isla cu no tin pa iguala. Durante e pandemia di COVID-19, Ken Grille a traha di serca cu Rayon Koolman.
Pa mustra aprecio pa e sosten cu Grille ta brinda constantemente na nos isla, A.T.A. a honra Grille cu un certificado caminda ta reconoce como un ‘Goodwill Ambassador’ cu ta sostene como tambe yuda promove Aruba como un destino turistico. Di e forma aki, Aruba ta bisa Sr. Ken Grille ‘Masha Danki’ pa su esfuerso y apoyo continuo.
-FIN-


text:
Pa complace e publico cu a goza cu ne asina hopi aña pasa, Ruthy “Lady Ruth” Vrieswijk-Bergen ta bin cu su di dos One woman show “Alegria di Ruthy #2″ riba diaranzon dia 26 di September 2018.
Cas di Cultura lo ta yena atrobe cu un bunita programa cu dushi musica, canto y baile. Lady Ruth lo canta atrobe den 4 idioma,e lo recita poema den 4 idioma, e lo baila y e lo tin e mesun team dinamico di artistanan profesional cu curason pa completa e bunita show aki. Tres di nos musiconan cu a conkista e curasonnan anja pasa, lo tey atrobe cu nan talentonan den cada presentacion. Nos lo tin e cantante estelar cu su vos inigualabel Mario Alberto Kelly, e guitarista cu tambe ta unico y profeshonal Jerry Diaz y nos lo tin the piano man, nos ta yame nos Padu chikito cu por toca tur sorto di pieza Albert Croes. Como guest stars nos lo tin atrobe e pareha di tango Alex y Irina Berkley y e biaha aki como bailador solista tambe, maestra di baile pa 50 aña den top condition Diana Antonette, un amiga di Lady Ruth, pa demonstra cu edad no ta strobabo den nada ora e curason y spirito ta hoben y bo curpa y mente sano den bon condicion ketobay!
Lady Ruth ta haya asina bunita, Diana, bailando y dunando les pa asina hopi aña, cu e ta desea di pone un crenchi mas luz ariba Diana, ora Diana lo baila un pieza popular, un grabacion bunita di nos bon amigo y gran artista Tino Ruiz, kende no por ta presente live e biaha aki, pero nos tin permiso pa usa un di su grabacionnan pa cu e baile aki di Lady Diana. Nos lo tin tambe un bailador sorpresa, un di nos dushi hendenan cu tambe ta gusta baila den persona di e homber di cultura Stan Dabian. Mientras backstage nos lo tin atrobe e simpatico y energetico Luty Martinez y Magda Nicolaas. Pa nos Power point nos tin e gentil cabayero Bryan Balijn y pa e style di cabei nos bunita amiga Loly di Beauty salon Loly. Dilanti den foyer amiganan lider scout di Ruthy alias Bubbels lo tey Mirian Koolman, Indra Balijn y Milly van Delden. Nos speaker invita pa nos entrevista di 5 minuut on stage, e biaha aki lo ta sra. Sharlyn Tromp Farro di Scouting Aruba. Mirando cu e tema ta scouting, nos lo tin Chief Mikel Tromp di grupo San Dominico cu lo design material scout pa e decoracion, mientras e decoracion di e stage mes lo ta den e mannan y mente magico cu bunita curason y luz di nos amigo colega artista John Fredy Montoya di Departamento di Cultura. Cu un danki special na amigo ruman Stan Dabian pa e parti di PR – Nos poster diseña realiza pa e artista cabayero Alex Bowen di Optica Moderna y asina nos por sigui menciona tur cu ta cumprando ticket y aporta na Scouting Aruba, pasobra, e biaha aki e fondo recauda na benta di tickets lo ta destina pa tres grupo favorito di Ruthy di Scouting Aruba, den dos di e gruponan e tabata un lider pa hopi aña.
Cu un danki grandi diki gordo na UNOCA cu ta percura atrobe pa nos por tin e sala bunita di nos Cas di Cultura cu su excelente servicio di parti di nan team tecnico Omar Brown y un danki di curason cu un smile pa Aruba Bank, cu tambe tey atrobe cu nos y La Moderna y PWC, Willy’s Pool, Go Cultura, Aruba Climate Control ACC y Fantastic Gardens y Web Nv . Despues nos lo menciona tur otro cu tambe a yuda cu patrocinio of e companianan cu compra di ticket pa parti of rifa entre nan empleadonan. Danki na miembronan di Prensa, nos medionan di comunicacion pa informa nos pueblo di nos show. Sin boso, hende no sa kico ta kico na Aruba. Ah si, tin carchi obtenibel na Boekhandel Van Dorp tambe, den curason di Dakota tur dia! E ta costa unicamente afls 15,- y bo ta yuda Scouting Aruba !Nos tin un cita cu Lady Ruth diaranzon dia 26 di September awor!
© Copyright 2018 - Unoca Aruba


text:
97% di proyectonan activo di Sociaal Crisis Plan a demostra desaroyo y progreso
Oranjestad - Aruba; Desde aña 2018 Sociaal Crisis Plan (SCP) ta trahando hunto cu 20 diferente socio den sector social, hudicial, enseñansa y salubridad cu e meta pa fortifica e systema nacional di proteccion di mucha y hoben aki na Aruba.
E prome raportahe di aña 2020 ta indica cu 97% di e 31 proyectonan activo a conoce progreso. Locual cu a destaca ta cu e aña aki, a habri e Centro Pa Hoben y Famia, cu ta activo desde luna di juli 2020. Den luna di september 2020 lo bay haci un apertura oficial. Tambe a mira progreso total den e preparacionnan den e 4 sectornan; Hudicial, Enseñansa, Salubridad y Social pa locual ta trata e Ley di Codigo di Proteccion. Ta premira cu e Ley aki lo wordo finalisa pa fin di aña 2020. Alabes, desde 1 di september 2020 a inicia e preparacion pa cuminsa establece e Family Justice Center, cu lo ta e instituto cu lo bay atende cu tur caso di delito contra mucha y hoben, muy en especial e abuso sexual di mucha aki na Aruba.
E vision di Sociaal Crisis Plan ta pa sigui desaroya den un Plan Social Nacional Aruba (2021-2031). E base di e Plan Social Nacional ta keda e 7 “inspire strategies” internacional di Unicef. Caminda ta boga pa sigui traha den e cuadro multi-sectoral den un angulo mas holistico y integral. Ta keda enfoca ariba trahamento hunto entre departamentonan pa asina yega na un solucion di e problematica na un forma mas efectivo y eficiente. E meta principal di e Plan Social nacional ta pa soluciona structuralmente y eficientemente e problematica di violencia contra nos muchanan y hoben aki na Aruba.
Pa mas informacion tocante proyectonan di Sociaal Crisis Plan por tuma contacto cu 528-1100 \ 528-1189 of por manda nos un mensahe riba nos Facebook page @scparuba. Pa documentonan di Sociaal Crisis Plan, por manda nos un email na info@scparuba.com.


text:
AAA no ta accepta placa efectivo mas desde 17 di Augustus 2020 Machinenan di pago no lo accepta
ORANJESTAD – Desde 17 di Augustus, 2020, pago di cobransa na Aruba Airport Authority N.V. (AAA) lo ta posibel solamente cu tarhetanan di debito, tarhetanan di credito y transferencia bancario. Esaki ta inclui pago di cobransa di parkeo di e fecha ei na e machinenan di pago publico cu ta situa den e area di yegada di aeropuerto. Pago di parkeo, pago di autonan cu mester a tow y pago di ticketnan perdi por wordo paga solamente cu tarhetanan di debito of credito di Visa, Mastercard of Discover. Mester menciona cu e cobransa di taxista, cobransa di esnan cu tin tarheta di parkeo y tur otro cobransa por wordo paga via transferencia bancario of deposito directo na banco.
E esfuersonan pa bai completamente “cashless” a haci cu tur machine di pago na AAA awo tin machine di tarheta debito/credito y no lo accepta placa of moneda cash. Ora di bai Aeropuerto mester corda cu pago lo ta posibel solamente cu tarheta di credito of debito. E hefboom na entrada di e area di parkeo publico lo wordo sera un bek desde Augustus 17, 2020 y no lo wordo habri manualmente pa bishitantenan cu no tin tarheta di debito/credito cu nan pa por paga e cobransa di parkeo. E mesun cos ta aplicabel pa si en caso a tow bo auto. Asina ta, ora di bishita aeropuerto pa busca famia of ammistadnan, mester corda cu desde 17 di Augustus, 2020 bo mester tin bo tarheta di debito of credito cu bo.


text:
ORANJESTAD – Diabierna mainta mainta, den presencia di notario Yarzagaray, Garage Centraal Aruba a haci e sorteo di e UTV cu a ser anuncia como premio entre esnan cu a cumpra un auto nobo na e dealer aki den e luna di september
E ganador a resulta den persona di Vivi Croes, cual a ser contacta poco despues di finaliza e live casting cu a ser transmiti live via facebook conhuntamente cu 24ora.com, y a pasa bishita Garage Centraal poco despues pa inicia e proceso di tuma posesion di su UTV nobo.
Como anuncio adicional, Garage Centraal Aruba a anuncia cu e promocion aki lo ser ripiti cu un otro UTV pa luna di October, a diferencia di e tres ultimo premio cual tabat UTV di 2 pasahero, e UTV pa luna di october ta uno pa cuater persona. Esaki ta e motibo pa cual ta ser describi como “Double the Fun”
Entre esnan cu completa e compra di un auto na Garage Centraal den luna di october lo ser rifa e 4-Seater UTV aki. Tur esnan cu busca un auto nobo Hyundai, Isuzu of Volkswagen durante e luna lo cualifica pa drenta den e sorteo pa e luna di october, cual lo tuma lugar den e prome 5 dianan di november.
E promocion aki, según Rodney Kock, Marketing Manager di Garage Centraal Aruba, ta agrega ainda mas beneficionnan pa esnan cu dicidi di busca un auto nobo den e temporada aki. Tin prijsnan special den autonan selecta manera e Hyundai Grand i10 Sedan, y esaki ta un di e variacion amplio di autonan tanto Hyundai, Isuzu como Volkswagen, disponibel na Garage Centraal Aruba, tur cu respaldo di servicio solido.
E invitacion ta keda pa un y tur pasa bishita Garage Centraal Aruba su showroom, check un di e autonan nobo disponibel, y keda pendiente pa e resultado di e sorteo, unda lo por bira e ganador di un UTV nobo.


text:
Penúltimo treinen di projekto Ban Vèlt Bèk dia 30 di novèmber 2019’
Penúltimo treinen di projekto Ban Vèlt Bèk dia 30 di novèmber 2019’
Rooi Santu – Coachnan Verda Betrian i Danaë Daal di e projekto ‘Ban Vèlt Bèk’ ker invita tur damita di edat 6 pa 12 anja na e klinika gratis di futbòl ku lo tuma luga na vèlt di Rooi Santu, ku ta situá dilanti Bakkerij de Zon. Esaki lo ta e penúltimo treinen di e projekto ku a start na yanüari 2019 i ta finalisa dia 21 di desèmber.
Djasabra 30 di novèmber for di 8:00 pa 9:30 or di mainta, manera ta kustumber, damitanan lo wordu introdusí ku futbòl i sinja e parti basiko di futbòl. E meta di e projekto ta pa laga e damitanan hasi deporte i tambe interesa nan pa djòin un tim di futbòl.
Ta invita mayornan pa registra pa e seshon na Rooi Santu, na number 5600709 i pa mas informashon por sigui e Facebook I Instagram Page ‘Curacao Women’s Football’.


text:
Home
Inspeccion di Salud Aruba (IVA) ta monitoria e cuido di salud na Aruba na un manera independiente. IVA tin e tarea importante di supervisa, enforsa leynan di cuido y advisa e veld di cuido pa salvaguardia e calidad di cuido duna na Aruba.
Control di remedi y/of suplemento pa uzo propio
Bo remedinan y/of suplementonan ('zelfstandigheid') a wordo deteni na aeropuerto y/of postkantoor? E ora bo mester permiso di IVA pa por importa e 'zelfstandigheid' aki pa uzo propio. E formulario di declaracion pa uzo proprio por download akinan.
Hunto cu e formularo di declaracion mester entrega e siguiente documentonan:
- E documento di douane
- ID valido (paspoort/rijbewijs/carnet di ID)
- Un copia di descripcion di e ingredientenan si ta trata suplemento (hopi biaha douane mes ta manda esaki pa IVA)
- Un copia di e receta di dokter si ta trata remedi
Pa motibo di COVID-19, por entrega e formulario aki solamente via email na ivg@iva.aw. Tur corespondencia cu IVA lo sigui via email tambe.
- Ta importante pa tene na cuenta:
- Cu si acaso bo a haci un pedido di un 'zelfstandigheid' online via un compania di cargo manera por ehempel FEDEX, DHL, Fast Delivery, cu e ora e compania di cargo mes lo mester entrega e documentonan necesario na IVA pa por saca e productonan pa su cliente.
- Pa remedinan riba receta, en principio lo por haya permiso pa importa un cantidad ekivalente na 3 luna di uzo.
- Otro remedinan cu no ta wordo prescribi pa un dokter lo wordo limita na un cantidad cu ta ekivalente na 6 luna di uzo.
Importacion di productonan pa uzo comercial
Pa importa productonan manera suplemento, cosmetica y remedi alternativa manera remedi homeopatico pa uzo comercial ('zelfstandigheid'), ta rekeri un permiso.
IVA ta rekeri e siguiente documentonan pa evalua e peticion di un 'zelfstandigheid' pa uzo comercial:
- Un peticion por escrito cu kier importa un zelfstandigheid/zelfstandigheden pa uzo comercial dirigi na e Inspectora di Remedi, sra. Roselynn Angela;
- Un muestra di e zelfstandigheid (cu bijsluiter si ta aplicabel) den e pakete original manera esaki ta wordo bendi;
- Un copia di e etiket y/of art work riba un A4. Esaki mester ta identico na e exemplar cu a wordo entrega;
- E checklist yena pa controla cu tur documentonan rekeri a wordo entrega
Si ta aplicabel mester e siguiente documentonan tambe (IVA mes lo tuma contact cu bo si acaso mester di e documento aki):
- Un Certificate of Free Sale (prueba cu e zelfstandigheid/zelfstandigheden ta bou control di autoridadnan den e pais di e producto su origin);
- Un prueba di Good Manufacturing Practice Certificate di e fabrica;
E documentonan menciona akiriba mester manda via email na: inspectiegeneesmiddelen@iva.aw. Un funcionario di IVA lo tuma contacto cu e cliente via mail pa traha un cita pa entrega e muestra y art work na oficina di IVA. Pues, no tin inloop.
E proceso y rekesitonan ora di evalua bo productonan na IVA por lesa den e documento akinan. E documento ta inclui e lista di chekeo menciona den punto 4 akiriba cu mester entrega hunto cu e documentonan rekeri.
Comunicadonan
Botica na Warda (8:00pm-8:00am)
24 september 2021 - 30 september 2021
P'abou di brug: Botica Dakota
Adres: Avenida Milio Croes 45
Telefoon: +297 588 7364
P'ariba di brug: Botica San Lucas
Adres: B v/d Veen Zeppenfeldtstraat 49
Telefoon: +297 525 2599


text:
Exposicion di buki y competencia di skirbimento pa mucha
Recientemente Departamento di Enseñansa Aruba a participa na e “Feria di Papiamento” organisa pa Fundacion Lanta Papiamento. E feria tabata pa celebra e echo cu diescinco aña pasa, riba dia 21 di mei 2003, Gobierno di Aruba a acepta e decreto di ley di idioma oficial cu a haci Papiamento y Hulandes e idiomanan oficial di Aruba.
Potret: 20 buki nobo na Papiamento
Algun ehempel di tema pa scol basico y special: amistad, termento (‘bullying’), proteccion di flora y fauna di Aruba, deporte / perseverancia y trahamento den team. Tema pa e hobennan ta inclui peer pressure, namoramento, bida social di hoben y e consecuencianan di embaraso hubenil / uzo di droga.
A traha e bukinan aki principalmente pa uzo na scol y cu grupo meta hopi varia den mente. Tin titulo pa klas 2 di scol basico te cu e klasnan di examen di scol secundario. E bukinan aki a wordo parti bou di tur scol.
Durante e Feria di Papiamento tabatin hopi interes pa e bukinan na Papiamento cu DEA a publica.
E bukinan no ta na benta den libreria, pero si ta obtenibel pa fia na Biblioteca Nacional y na tur MFA. Tambe ta trahando riba un proyecto cu e meta pa ofrece e bukinan den forma digital.
Competencia di skirbi
Banda di e exposicion di buki, DEA a organisa un competencia di skirbimento pa mucha. E muchanan por a scoge un titulo for di e serie nobo: “Club di Lesa Dushi Kids” y skirbi nan mesun storia basa riba e titulo.
Muchanan cu no por skirbi ainda por a conta nan storia y esaki a wordo skirbi pa nan. Tabatin 3 escritor di e serie di buki cu a guia e muchanan. Un total di 36 mucha di 4 pa 12 aña a participa.
Cada mucha cu a entrega un storia a ricibi un buki regalo. E muchanan mes por a scoge un buki y laga e escritor firm’e.
Ganado
Tabata basta dificil pa scoge e ganadonan pasobra e muchanan tin hopi fantasia y nan a skirbi storia tremendo! E siguiente muchanan a gana e Prome Premio: Ryuji van Koetsveld, Dylan Coutinho, Yatmiel Geerman y Naomi Arrindell.
A duna un cantidad di 7 mucha un Premio di Motivacion: Rory-Mei van Koetsveld, Loghan Steenvoorde, Nathan y Lisandra Balgobind, Jennyraine Maduro, Yoshua Flanegin y Gilmard Jansen.
E ganadonan di e Prome Premio a gana e set di 10 buki “Club di Lesa Dushi Kids”. Tur mucha a ricibi un certificado y nan por a scoge un buki pa lesa na nan gusto. Tambe nan por a hiba e “buki blauw” cu por uza pa busca con ta skirbi palabra na Papiamento.
DEA ta felicita e muchanan cu nan premio y ta spera cu nan lo sigui skirbi storia bunita!
Info / Contact
Pa mas informacion por busca [L] Lesamento of [S] SAM den e alfabet menu riba homepage of por tuma contacto cu DEA > Proyecto IdiomaScroll To Top


text:
El papiamento es una de las lenguas oficiales que hablan en las Antillas Holandesas (Aruba, Curaçao y Bonaire). Se trata de una lengua criolla, mezcla de portugués, castellano y cosas del inglés, holandés, francés, lenguas indígenas como el arahuaco y otras lenguas africanas.
Un texto en papiamento de Bonaire y Curaçao, que suena más como el portugués:
Naturalmente na Aruba, Boneiru i Kòrsou nos ta komprondé hulandes, e idioma di Reino Hulandes. No opstante, e lenga di nos kurason ta papiamentu. E no ta un lenga sin mas, sino nos lenga stimá, ku su propio gramátika i un ortografia ofisial. Na Hulanda papiadónan di papiamentu ta hasi nan máksimo esfuerso pa no solamente papia, sino tambe lesa i skibi nan lenga materno.
El mismo texto en versión de papiamento de Aruba, que suena más a castellano:
Naturalmente na Aruba, Boneiro y Corsou nos ta compronde Hulandes, e idioma di Reino Hulandes. No obstante, e lenga di nos curason ta Papiamento. E no ta un lenga sin mas, sino nos lenga stima, cu su propio gramatica y un ortografia oficial. Na Hulanda papiadonan di Papiamento ta haci nan maximo esfuerso pa no solamente papia, sino tambe lesa y skirbi nan lenga materno.


text:
Willemstad,– Entrante awe tur bishitante mester paga pa parker na Curacao Medical Center. Despues ku gerensia di CC a anunsiá esaki, a surgi bastante diskushon, pero ku finalmente tòg lo kuminsá kobra awe i e empleadonan si lo por parker grátis den e espasio nan asigná na piso dos.
E tarifa pa parker na CMC lo ta 3 florin pa e promé ora i e siguiente oranan e ta bira dos florin pa kada ora.
Na e momentunan aki por paga únikamente ku moneda òf sèn di papel na florin òf dòler, pero den futuro lo por paga tambe ku karchinan di banko. Ta bon pa pueblo tene na kuenta ,ku e aparatonan no ta akseptá moneda di 1 sèn.
Pa paga pa parker mester hasi esaki na Atrium na piso 0, banda di e left na piso 1, banda di e left na piso 2 i na momentu ku tin kualkier problema ku e mashin por tuma kontakto ku Seguridat na 1010.
PARKER PA EMPLEADONAN:
Na momentu ku e empleado pasa su pas di personal lo e risibí un notifikashon si e espasio di parker pa personal ta yen. Si esaki ta e kaso, e empleado lo por skohe pa parker tòg, pero kontra pago i pues esaki ta desishon propio di e empleado.


text:
Diabierna anochi dilanti un publico bon anima di parti Caiquetio y RCA, a ranca sali e promer partido pa campeonato 2017 – 2018. Un promer mitar bon bataya pa e Indjannan di Paradera ta hasi cu halftime ta bai aden cu apenas 1-0 bentaha pa RCA cu bunita Gol di Ronald Gomez ya casi den pito di promer tempo. Den di dos tempo Caiquetio a sigi lucha pero e hoben Glenbert Croes cu apenas a drenta wega a forsa un penalti bon mereci. E estrella robesao Jeanluc Bergen a ehecuta e penalti perfecto. Wega a sigi desaroya y merecidamente e hoben Kevin Ravelo Peña ta anota e gol mas bunita di anochi despues di un bon acshon di Ronald Gomez. Ekipo Tricolor cu e anja aki atrobe ta usando masha hopi talento di su sistema hubenil, a keda masha satisfecho cu prestashon di Jason Geerman, Andrew Martinez, Adrian Koolman, Marshall Marval, Lujean Bergen, Glenbert Croes, Kevin Peña pero tambe e hobennan super talentoso cu a uni como refuerso Denrick Lopes y Leonuar Croes cu ambos tawatin un bon wega. Como suplentenan tawatin tambe e hobennan Alex Ramon, Joscar de Kort, Elijah Ponte Lira y Gregory Gomes. Den e oncena cu a start Nathan Lo-a- Nioe, Miguel Angel Gonzalez, Jeanluc Bergen y Ronald Gomez tawata esnan cu mas experenciå y tur tawatin un bon partido guiando e hobennan. Proximo encuentro di RCA “BIG WHEEL LOTTERY powered by POWERADE” ta diadomingo awo 22 di oktober pa 8or di anochi enfrentando e BUFALONAN di Tanki Leendert JTL. Fanaticada di RCA ta bai tin e oportunidad di gana un DINNER FOR 2 na OLD FISHERMAN. Cumpra bo entrada y warda bo ticket, na final di e wega lo anuncia e number di e ganador. Bo mester ta presente pa ricibi bo premio.
Foto cortesia FUTBOL ARUBA #RCApaBida
Club
RCA “BIG WHEEL LOTTERY powered by POWERADE” ta gana 3-0
Diabierna anochi dilanti un publico bon anima di parti Caiquetio y RCA, a ranca sali e promer partido pa campeonato 2017 – 2018. Un promer mitar bon bataya pa e Indjannan di Paradera ta hasi cu halftime ta bai aden cu apenas 1-0 bentaha pa RCA cu bunita Gol di Ronald Gomez ya casi den pito di promer tempo. Den di dos tempo Caiquetio a sigi lucha pero e hoben Glenbert Croes cu apenas a drenta wega a forsa un penalti bon mereci. E estrella robesao Jeanluc Bergen a ehecuta e penalti perfecto. Wega a sigi desaroya y merecidamente e hoben Kevin Ravelo Peña ta anota e gol mas bunita di anochi despues di un bon acshon di Ronald Gomez. Ekipo Tricolor cu e anja aki atrobe ta usando masha hopi talento di su sistema hubenil, a keda masha satisfecho cu prestashon di Jason Geerman, Andrew Martinez, Adrian Koolman, Marshall Marval, Lujean Bergen, Glenbert Croes, Kevin Peña pero tambe e hobennan super talentoso cu a uni como refuerso Denrick Lopes y Leonuar Croes cu ambos tawatin un bon wega. Como suplentenan tawatin tambe e hobennan Alex Ramon, Joscar de Kort, Elijah Ponte Lira y Gregory Gomes. Den e oncena cu a start Nathan Lo-a- Nioe, Miguel Angel Gonzalez, Jeanluc Bergen y Ronald Gomez tawata esnan cu mas experenciå y tur tawatin un bon partido guiando e hobennan. Proximo encuentro di RCA “BIG WHEEL LOTTERY powered by POWERADE” ta diadomingo awo 22 di oktober pa 8or di anochi enfrentando e BUFALONAN di Tanki Leendert JTL. Fanaticada di RCA ta bai tin e oportunidad di gana un DINNER FOR 2 na OLD FISHERMAN. Cumpra bo entrada y warda bo ticket, na final di e wega lo anuncia e number di e ganador. Bo mester ta presente pa ricibi bo premio.
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
Karta ku pregunta kua ta e maneho nobo di Presidente di Parlamento aktual pa ku yamamentu di reunionnan
Willemstad 3 ougùstùs 2017
Presidente di Parlamento
Sr. J. Millerson
P/a Wilhelminaplein z/n
Presente
Sr. Presidente,
Frakshon di Movementu Futuro Kòrsou (MFK) kier a aserka bo persona ku lo siguiente: Frakshon di MFK a tuma nota ku den e siman di reunion di dia 8 di ougùstùs próksimo bo persona a pone un punto di agènda ku nos frakshon a hasi un petishon for di dia 22 di mei 2017. Teniendo na kuenta ku reglamentu di òrdu (RvO) ta stipulá ku den 14 dia e reunion mester wòrdu yama, a straña nos ku esaki no a sosode, hinter luna di yüni promé ku reseso Presidente por a kumpli ku nos petishon. Awor siman di reunion den ougùstùs nos petishon di 22 di mei ta bini komo punto di agènda # 2 miéntras e punto di agènda # 1 a wordu pidi dor di miembronan di parlamento (di koalishon) ku un punto di agenda similar apenas di dia 1 di ougùstùs último.
Pa klaridat Frakshon di MFK kier haña aklarashon riba e maneho ku bo persona ta hibando i ta bai sigui hiba, riba e situashon aki Frakshon di MFK kier hasi bo persona e siguiente preguntanan:
1. Kua ta e maneho ku bo persona ta i lo bai hiba pa ku petishonnan di reunion? Lo kumpli ku 14 dia manera stipula den RvO ?
2. Kua ta e krtiterionan ku bo persona ta bai tene kuenta kuné ora di fiha fecha di reunionnan? No ta asina ku petishonannan ta haña prioridat segun fecha di entrega i entrada ?
3. Pa bo persona, tin diferensha den petishonnan hasi dor di e 3 miembronan di Parlamento ku firma pa un reunion den kuadro di nan partispashon den Koalishon/Mayoria òf esnan ku ta forma parti di Oposishon/Minoria ?
4. Kua maneho bo persona ta bai hiba pa ku reunionnan yama den kuadro di urgensha, ku otro palabra, reunion ku lo tin ku tuma luga mas promé ku e 14 dianan stipulá den nos RvO ?
Frakshon di MFK ta spera di risibí un kontesta di bo persona riba nos karta lo mas pronto posibel.
Na nòmber di Frakshon di MFK nos ta keda pendiente di bo kontesta,
Atentamente,
Frakshon di MFK
G.F. Schotte
Lider di Frakshon


text:
Oranjestad-Declaracionnan haci pa lider di Democracia Real, sr Andin Bikker, relaciona cu desaroyonan rond di posibilidad pa un re-apertura di e refineria na San Nicolas, a hala atencion di fraccion di AVP.
Parlamentario Marlon Sneek durante conferencia di prensa a mustra cu a tuma nota di expresion haci di parti di sr Bikker kende entre otro a mustra cu e impresion ta ser duna dor di AVP, cu ta oposicion tin cu goberna e pais aki pa asina logra e re-apertura di e refineria.
“Nos a scucha cu sr Bikker ta declara cu Gobierno lo kier pa oposicion goberna pero e ta masha simpel mes ya cu no tin nada di haber cu gobierno kier pa oposicion bay goberna.
Gobierno a mustra bon cla cu e ta moviendo y oposicion ta insisti cu nan tin 7 y 8 grupo interesa cu kier cumpra anto e ora trece e companianan aki pa Gobierno, esey ta locual a wordo bisa na sr Bikker.
Nos por corda e reunion cu sr Bikker a jama dia 11 di Mei cu como invitado e grupo di cual hopi hende a papia di dje cu tabata Concord Aviation International and Fuel Inc, a meldt ziek e dia di reunion. Awe nos ta mas convenci cu nunca cu e mailnan cu nos a mira di e compañia aki ta un wega politico di partidonan di oposicion caminda nan ta inventa e companianan fantasma aki y ta manda mail pa loco.paso te dia di awe nos no a yenmde mas di e compañia aki cu a meldt ziek
Ora cu sr Bikker a invita e grupo aki cu supuestamente ta un grupo multi miyonario cu ta bay inverti riba 3 biyon dollar den pais Aruba, e grupo a bira meldt ziek y no a presenta pa e reunion.
Un compania cu ta multimiyonario cu kier inverti 3 biyon dollar no tin un solo persona cu por a bin Staten pa duna informacion caminda cu ta Staten ta hefe di Gobierno ta haya e informacion y despues lo informa Gobierno cu esaki ta un grupo serio y lo ta bon pa sinta cu nan.
Pero nan a meldt ziek!!
Y tin un otro compania tambe cu sr Bikker a presenta dia 12 di October di 2012 caminda den un publicacion el a declara cu Pro Diesel ta interesa pa bin Aruba pa papia cu comision fiho riba nan intencion pa cu e refineria.
E compania Pro Diesel aki tambe a meldt ziek, kiermen cu e gruponan interesa di sr Bikker, ta meldt ziek nan ta meldt ziek y aki nos mester ta sincero y serio sr Bikker.
Si kier hunga politica nos por haci esey ya cu AVP tambe ta bon den esey pero ta serio ya cu dos grupo cu abo Bikker a papia di nan, cu ta Pro Diesel y Concord Aviation, tur dos a meldt ziek na momento cu nan mester a bin reuni pa duna informacion na Parlamento riba nan interes pa cumpra e refineria.
Bikker ta para na banda hunto cu bo partner den oposicion cu ta MEP ya cu mescos cu lider di MEP tres aña pasa a grita den Staten cu “portanan cu ta habri pa Evelyne Wever Croes, no ta habri pa Mike Eman,” y ainda nos ni a mira e portanan ey habri y e no tin un compania cu por yega Arba cu e placa pa inverti den e caso aki e refineria na San Nicolas.
Locual ta referi na dje ta e nombernan di tur e companianan cu Bikker a bin ta menciona, pa pone riba mesa pa mira kico por haci y esey ta e situacion.
Gobierno a haciendo su maximo esfuerzo den henter e proceso aki y sr Bikker a bin c’un mocion y ta kere awor cu el a bin salba mundo, ta hunga rol di ta e rey pero pa algun aña caba tin hendenan ta moviendo riba henter e proceso aki.
Ta cual Gobierno lo no kier habri e refineria cu por garantisa 200 miyon florin den su economia sr Bikker, laga nos ta sincero cu otro si, laga nos stop di hunga politica y si di berdad bo ta stima e pais aki y bo tin un compania cu no ta meldt ziek, trece pa Gobierno papia cune anto nos por habri e refineria bek y garantiza asina continuidad y cosnan positivo pa nos pais y laga un banda e politica barata boso a bin ta hungando riba e topico di refineria,” Marlon Sneek a mustra.


text:
Fundashon CasMarie ta brinda diferente servicio, tur cu e meta pa mehora e calidad di bida di e persona cu demencia y su famia.
Servicio di pasadia
Nos tin 2 grupo di pasadia, e Memory Group y e Grupo Pasadia
E Memory Group ta specialmente pa persona cu ta experiencia dificultadnan leve y cu por funciona cu un minimo di guia y ayudo durante e dia. E terapia Psycho-social ta consisti di ehercicio fisico. Importancia di cuminsa e dia cu ehercicio fisico ta prueba dor di diferente estudio. Ehercicio regular ta bon pa e celebro y ta mehora e circulashon di sanger den e celebro. Pa es motibo aki ta cuminsa e dia na CasMarie cu un actividad di ehercicio. Despues ta continua cu actividadnan pa activa e funcion di e celebro. Nos ta lunch merdia hunto den grupo pa despues sigui cu diferente wega por ehempel domino, rummikub, carta etc. Durante e dia tin amplio posibilidad pa combersa den grupo of individual, si tin cualkier preocupacion tin oido pa esaki tambe. Tambe nos ta ofrece informacion y nos ta ofrece guia con por maneha cu e dificultadnan. Por ehempel por tuma nota di nos informacion tocante “tips con pa yuda e memoria” (PDF)
Por download e Brochure Memory Group (PDF) akinan.
Pa persona cu ta experiencia dificultadnan mas grandi y mester mas ayudo, sosten y cuido durante e dia tin e opcion pa participa na e Grupo Pasadia. Un dia placentero y un programa varia ta nos punto di salida.
Nos ta trata di reactiva e persona su abilidadnan, di un forma ameno. Nos experencia ta cu ta hopi importante pa un persona sigui experencia exito. Nos ta pone hopi enfasis riba esaki y ta tene cuenta cu e abilidadnan di nos cliente durante e actividadnan cu nos ta brinda. Nos actividadnan ta consisti di actividad fisico, actividad social-emocional y actividad pa stimula e mente. Tambe nos ta yuda mantene e abilidad pa haci tarea chikito den cas of mantencion di e cuido / higiena personal.
contribucion ta varia entre 100 AWG pa luna – 250 AWG pa luna, depende cuanto bes pa siman e persona participa na e pasadia.
Servicio di informacion
CasMarie ta brinda na diferente forma posibilidad pa haya informacion, guia y sosten.
Un meta importante cu CasMarie tin ta pa brinda informacion na pueblo di Aruba. Nos ta trata di logra esaki riba e diferente formanan aki:
Anochi di informacion Dementie Café CasMarie
Nos ta brinda e Dementie Café CasMarie cual ta anochi di informacion tocante demencia. Pa haya un bista di e programa por click aki: DCC jaarprogramma 2014-2015 (PDF).
Cu e servicio aki nos ta brinda un momento di encuentro y informacion pa tur interesado. Por ta cu un persona ta experiencia cambionan den funcionamento propio of cerca un familiar of conocir. Tambe por ta cu un persona ta traha cu persona cu demencia y kier keda altanto di e ultimo desaroyo den cuido. Tur persona ta bon bini na e anochinan aki. Tur anochi tin amplio oportunidad pa haci pregunta tocante e charla of tocante cualkier preocupacion cu por tin.
Informacion via pagina di Facebook
CasMarie Info-Lounge
Den un espacio trankilo tin e oportunidad pa busca informacion tocante demencia sea den buki / revista of digital. Tambe tin e opcion pa wak pelicula tocante demencia. Si ta desea di haci uzo di nos Info-Lounge por traha un cita pa esaki na 5843375 of 5696910
Riba peticion pa instancia / scolnan / grupo di 60 plussers etc nos por brinda informacion riba e topico di demencia
Servicio di sosten y guia na famia of individual
CasMarie ta brinda na famia e oportunidad pa participa den un support group / grupo di contacto. E meta di un grupo di sosten ta manera e palabra ta bisa, sostene otro door di comparti tips con pa anda cu un persona cu tin demencia. Tambe e grupo di sosten por ta un “uitlaatpijp” pa e persona cu ta duna cuido por desahoga su mes (su tristesa, su rabia, su inabilidad, etc.). Tambe e por bira un “uitje” pa e persona cu ta duna cuido y asina e ta pafo di e situacion di tur dia y por papia ariba e situacion cu e ta aden sin mester tene cuenta cu ken e ta papia (famialares, amistadnan, etc.) y ta comparti cu otronan cu tambe ta den e mesun situacion cune.
E grupo di contacto ta reuni 1 biaha cada luna ariba e prome diaranson mainta di 9 or pa 10.30 na CasMarie of un biaha cada 2 luna riba e prome diahuebs anochi di 7 or pa 8.30 pm na CasMarie.
Si ta desea di ricibi mas informacion of ta desea di inscribi pa e servicio aki por fabor tuma contacto cu CasMarie na 5696910 of na 5843375. Pa mas informacion por tuma nota di e brochure di grupo di contacto (PDF grupo di contacto)
Tambe ta posibel pa ricibi sosten y guia door di e psychologo di Fundashon CasMarie. Por haci uzo di e servicio aki pa sesion cu famia, cu e pareha of individual. E malesa di demencia por trece cune cambionan den actitud y funcionamento. Esaki por ta dificil pa comprende y of acepta. E cambionan aki por trece tambe hopi pregunta y inseguridad. Tin biaha por discuti e situacion cu conocirnan y ta sinti alivia despues. Tin biaha esaki no ta e caso pasobra e situacion ta uno hopi compleho. Den e casonan aki ta recomenda pa tuma contacto pa un cita cu e psychologo di CasMarie.
Liña di maneho di e psychologico:
- E psychologo ta mantene su mes na e codigo di trabou pa psychologo na Hulanda (Beroepscode NIP).
- Necesidad pa consulta ta wordo indica y stipula hunto. Esaki por wordo adapta conhuntamente na cualkier momento durante e proceso di guia.
Servicio di test Neuro-psychologico riba peticion di specialista
Riba peticion di specialista por haci test neuro-psychologico. E testnan aki ta trece claridad riba e abilidad nan actual di e persona y ta yuda pa jega conhuntamente cu e specialista na un diagnosis mas completo. E bateria di test cu ta wordo usa pa esaki ta consisti di testnan valido y special pa midi e diferente funcionnan di e celebro. E resultado di e testnan ta duna un indicacion fuerte di posibel causa pa e problema. Tambe nos ta duna conseho practico na e persona y su famia pa asina yuda mantene e abilidadnan lo mas halto posibel. E resultado y conseho nos ta manda digital pa e specialista cu a pidi e test neuro-psychologico.


text:
IVA: A cera practica ilegal di dentista/ortodontista y e dentista no autorisa a wordo deteni
ORANJESTAD, Aruba – 11 november 2020: Riba diabierna 6 di november 2020, Inspeccion di Salud Aruba (IVA) a haci un bishita di inspeccion na un practica ilegal di dentista/orthodontista, a base di un notificacion cu IVA a ricibi. Durante e bishita di inspeccion na e practica, a constata cu ta trata di un persona di cual IVA a yega di cera su practica caba na comienso di 2019. Esaki pa motibo cu e no tabata tin e autorisacion rekeri pa haci tratamento pa cuido oral na Aruba manera, entre otro, e Ley di Calidad di Cuido ta prescribi. E la wordo informa na 2019 ki estudio e por haci y ki stapnan pa cana pa por traha legal como dentista/orthodontista na Aruba. Pero, el a bolbe cuminsa traha despues di e advertencia y orden di IVA pa no haci esaki tanten cu e no ta autorisa.
Durante e bishita di inspeccion na e practica, a confisca tur material manera remedi, imprenta dental y otro instrumentonan dental. Practicanan ilegal ta forma un peliger grandi pa salubridad publico na Aruba pa motibo cu e competencia di e dunadonan di cuido cu ta traha den e practicanan aki no por wordo evalua door di IVA. IVA ta evalua aspectonan di calidad y seguridad di cuido, manera entre otro higiena, siguridad di medicamento, registracion di pashent den file y kehonan ricibi. Na practicanan ilegal, bon calidad di cuido cu ta sigur pa e pashent no ta garantisa.
Pues, pa motibo cu e persona aki no tin su decreto ministerial of un landsbesluit pa por traha na Aruba, IVA a dicidi di confisca e materialnan den su practica pa investigacion riguroso. Ademas, e persona a wordo deteni door di polis.
Cu e bishita di inspeccion aki, IVA kier a informa tur dunado di cuido cu no lo tolera practicanan ilegal y cu lo tuma medidanan serio ora ta trata violacion di ley. Alaves, IVA kier a recorda comunidad cu tin riesgonan grandi envolvi ora di ricibi tratamento medico for di personanan cu no tin e autorisacion y/of e competencia y educacion rekeri. Esaki ta pa motibo cu nan no por garantisa cuido di bon calidad cu ta sigur. Por ehempel, si materialnan no ta sterilisa adecuadamente, pashentnan ta core e riesgo pa wordo contagia cu malesanan manera Hepatitis B y AIDS/SIDA. Tambe, por tin consecuencianan serio pa e salud si pashentnan ricibi medicamento cu no a wordo evalua, cu a caduca y/of cu no a wordo warda segun standard profesional.
Pa ley, tur dunado di cuido tin e responsabilidad pa garantisa cuido di bon calidad. Pues, ta hopi importante pa informa bon prome cu dicidi di ricibi cualkier tratamento medico. Pa siguridad di tur pashent, ta sumamente importante pa e dunado di cuido tin e autorisacion rekeri y ta registra na DVG. Si tin cualkier persona cu lo por ta na altura di tipo di casonan similar, por tuma contacto cu IVA telefonicamente: 526 2160, via whatsapp: 593 6373, via Facebook of via email na info@iva.aw.


text:
DEN HAAG – Habitantenan di Boneiru, Sint Eustatius i Saba na 2020 ta haña mas sèn pa gasta, mihó infrastruktura i un gobièrnu mas fuerte. Pa e islanan ABC lo bini ‘ayudo práktiko’ pa motibu di e krísis den pais bisiña Venezuela.
Esaki ta e plannan di gobièrnu hulandes ku Rei Willem Alexander a divulgá den su diskurso na okashon di dia di apertura di aña parlamentario.
Hopi pobresa
Kaminda bibiendanan na Hulanda Oropeo a tende kaba ku otro aña nan lo haña un promedio di 2.1 porshento mas pa gasta, pa e habitantenan di e munisipionan karibense esaki ainda no ta konosí. E munisipionan ekstraordinario – i espesialmente Boneiru – tin hopi aña kaba ta lucha ku pobresa, algu ku kuminsamentu di e luna aki a sali tambe den e rapòrt di investigashon di defensor di pueblo nashonal, den kua tin pará ku ‘40 porshento di ansianonan ta biba den pobresa i regularmente no tin di kome’.
Mal kaminda i mal transpòrt
Gobièrnu hulandes ademas ta primintí – meskos ku aña pasá – ‘un mehorashon di infrastruktura’ na Hulanda Karibense. E mal estado di e kamindanan, e transporte aéreo karu entre e islanan – e úniko manera pa biaha entre e islanan – i e falta di transpòrt públiko ta un tehi pa e habitantenan. Na Sint Eustatius tin ‘eroshon di tera’ i e habitantenan ta mira partinan grandi di nan isla ta disparsé den laman.
No ta bini elekshon nobo
Hulanda na 2020 ke traha na ‘mihó gobièrnu na e islanan’. Aktualmente henter e fókùs ta riba Sint Eustatius. Na 2018 Hulanda a manda e gobièrnu ei kas, pa motibu di ‘deskuido grave di nan gobièrnu’.
Despues ku Hulanda a tuma gobièrnu di Statia ofer nan a primintí di ‘trata e problemanan di mas grandi na 2019, un ‘intervenshon ‘gubernamental mas kòrtiku posibel, pero mes largu ku tin nodi’, segun ministerio. Pero den un aña i mei e mandatarionan hulandes ainda no a logra di drecha maneho finansiero na e isla. No ta kla ki dia si.
Gobièrnu Hulandes ta ferwagt si ku tantu e reorganisashon di e munisipio ekstraordinario i tur previshon nobo di ICT lo ta kla otro aña. Na Den Haag ta ferwagt klaridat denter di algun siman tokante elekshonnan nobo.
Krísis venesolano
E krísis venesolano i su konsekuenshanan pa Aruba, Boneiru i Kòrsou tambe a palabrá den e diskurso.
“E krísis polítiko i humanitario na Venezuela tambe ta konfrontá e parti karibense di Reino ku e menasa di migrashon na gran eskala i e konsekuenshanan ekonómiko di esaki’, Rei a bisa.
Gabinete hulandes lo usa kasi 24 mion euro e aña aki pa sostené islanan ABC. E sèn aki ta espesialmente pa trata i deportá venesolano mas rápido posibel. Tambe lo tin sèn ta bai pa buska refugiado di barku riba laman. Espesialmente e ministerionan di Defensa i Hustisia i Seguridat lo ehekutá esaki.


text:
KRALENDIJK – Pader Vikario Santiago Malagon a menshoná awe, ku e último wikènt di luna di sèptèmber, 26 i 27 ta selebrá sakramentu di Konfirmashon. Muchanan ku ta risibí “Promé Santa Komunion” ya e fecha ta konosí, esta 11 di òktober.
Muchanan di parokia di San Bernardo ta selebrá ‘Sakramentu di Konfirmashon’ djasabra mainta 26 di sèptèmber i muchanan di parokia La Bírgen di Coromoto djadumingu 27 parti mainta i esnan di Rincon, di parokia San Luis Beltran djadumingu 27 atardi. Ku tur probabilidat Obispo Luis Secco ta presente na Boneiru pa selebrá huntu ku e muchanan. Promé Santa Komunion ta tuma lugá 11 di òktober na tur 3 parokia katóliko na Boneiru. Ta trata di mas ku 40 mucha ku ta bai konfirmá di tur tres parokia. E muchanan ku ta bai risibí ‘Promé Santa Komunion’ i ‘Sakramentu di Konfirmashon’ den 2021, ta kontinuá ku lès despues ku terminá ku e parti di e aña aki. Esaki tabata loke pader Vikario Santiago Malagon a menshoná na Radio Live 99.9 FM.


text:
ROTTERDAM – Ta manera e atenshon pa e pasado di sklabitut na skolnan sekundario na Hulanda ta birando ménos. Dosentenan tin miedu di e diskushonnan i mas ta evitá e tópiko, asina ta sali for di kombersashonnan ku sientífikonan ta tene ku dosentenan i ámtenarnan di ministerio di enseñansa.
E aktualidat ta hunga un papel grandi den esaki, manera e diskushon rònt di Zwarte Piet i e relashon ku e pasado di sklabitut. “Den klas tambe esaki por trese emoshon grandi. Hopi bia dosentenan no tin ni tempu ni gana di hasi esaki”, katedrátiko di historia karibense Alex van Stipriaan ta bisa. “Bo ta mira esaki tambe bou di dosente ku ántes si tabata duna atenshon na e tipo di tópikonan aki.”
Trènt prekupante
Un ‘trènt prekupante’ e katedrátiko na Universidat Erasmus ta bisa. “Den e kuater métodonan grandi di lès ku tin (buki di historia, red.) tambe ta sali ku e atenshon ta baha. Den siensia hustamente tin mas tantu atenshon pa e pasado di sklabitut, pero esaki no ta drenta na enseñansa.”
“Mas sientífiko ta kompartí e prekupashon aki. Sigur e sientífikonan na mi fakultat ku ta okupá nan mes ku enseñansa i enseñansa di historia.”
‘‘Dosente surnameño i antiano na Hulanda tambe ta preferá evitá e tópiko’
Maria Reinders-Karg, un èks kolaboradó di e Instituto Nashonal Hulandes di Pasado di Sklabiturt i Herensia, tin seis aña ta duna lès di wespet na skolnan den henter Hulanda. E ta mira e problemanan djaserka. Berdat t’asina ku e dosentenan tin miedu pasobra nan mes no konosé e historia. Dosente antiano òf surnameño na Hulanda ta preferá evitá e tópiko, pa motibu di miedu”, e antropólogo ta bisa.
Si ta na Reinders-Karg ta fásil pa hasi algu diferente, pa medio di un pregunta simpel na e alumnonan: “Pakiko boso ta kere ku tin hende di koló ta biba aki? Mésora bo por hasi e konekshon ku diskushonnan aktual, manera tokante sklabitut moderno na Hulanda. E ora ei e alumnonan ta komprondé fásilmente.”
Mas investigashon
Segun katedrátiko Van Stipriaan mester bini investigashon mas pronto posibel di e situashon na skolnan den henter Hulanda. E investigashon mas resien ta di 2011, bou di diesseis skol sekundario na Amsterdam.
E atenshon pa e pasado di sklabitut e tempu ei tabata varia di ménos ku un ora di lès pa aña, te ku mas ku dies. “Skolnan ku tabata duna di mas tantu atenshon na e pasado di sklabitut generalmente tabata zwarte scholen (skol ku mayoria di e alumnonan ta koló skur).”


text:
Siman pasa a keda conoci e ministernan cu lo conforma e gabinete Wever-Croes II na unda den comunidad ta existi expectativanan pa loke tin di haber algun puntonan cu a keda pendiente, specialmente den area di Enseñansa.
Den ocasion aki, Bon Dia Aruba a tuma contacto cu Sindicato di Maestro di Aruba (SIMAR) pa asina duna di conoce kico ta nan expectativanan door di e nombramento di un minister nobo pa area di Enseñansa, esta Endy Croes.
Pa nan como SIMAR, enseñansa di calidad ta hopi importante y esey teniendo en cuenta e derecho di cada trahado y studiante “esey pa nos mester ta na prome luga y esey no ta mara na ningun persona”, Josephine Albertus presidente di e sindicato a expresa.
Nan ta haya importante cu na momento cu nan ta dialogando, esey mester ta na un nivel profesional y cu respet mutuo, y un biaha mas el a menciona cu esaki no ta mara na ni un persona specifico.
Tocante con e formacion a bay, el a trece dilanti cu gobernador a apunta un formado, na unda cu formado a sinta cu masha hopi stakeholder den tur area na Aruba y tambe den enseñansa, mesun cos cu SIMAR, entre otro cu directivanan di scol, cabesantenan di scol, tur loke tabatin relacion cu enseñansa y e ora ey nan ta kere “cu e formado na momento cu el a apunta un minister na un cartera e ta poniendo segun e, e persona corecto cu lo tene cuenta cu tur e reto, tanto actual como esunnan cu lo bini”, Albertus a señala.
Di loke ta trata e situacion cu SKOA, cu manera ta conoci for di basta tempo ta bin presentando un situacion cu werksternan na unda cu habrimento di aña escolar 2021-2022 tambe a wordo afecta, Albertus a indica cu pa SIMAR e situacion aki ta algo cu for di hopi luna ta bezig cune y cu werksternan ta cay bou sindicato SEPPA y no SIMAR.
“Pero nos si ta haya cu ta hopi importante pa trece un solucion riba e incertidumbre aki, pasobra cu enseñansa e ta hopi importante y vooral aworaki cu Covid-19 pa scolnan por tin werksternan, pasobra cu como dunado di trabou e ta un di bo responsabilidadnan pa bo tene en cuenta cu salud, bienestar y siguridad di cada persona laborando den e veld y tambe esun cu ta participa cu ta alumnonan, e higiena ta hopi importante”, Albertus a conta.
Di mesun manera, el a splica cu Departamento di Salud Publico (DVG) a publica un protocol nobo sanitario pa scolnan dia 23 di augustus cu ta stricto riba higiena manera Albertus a comenta, y ta p’esey cu e ta haya importante pa scolnan por cumpli cune, “pero pa por cumpli cu tur e protocolnan aki, e personanan clave ta e werksternan”.
Den e protocol aki ta regarda cu un of mas persona miembro di e institucion educativo mester para responsabel y nan ta obliga pa supervisa e aplicacion di medidanan di higiena cu e protocol aki tin, igualmente pa tur nivel di enseñansa pa medidanan di prevencion tin cu existi e minimo contacto fisico posibel entre personal educativo y mayornan, ta p’esey cu den algun scolnan mayornan no mag di drenta paden di scol, personal di scol ta encarga di ricibi y hiba e muchanan na porta di scol ora nan ta yega of sali na unda un mayor so tin cu hiba y busca e mucha.
Pa muchanan menor di 12 aña por ehemplo, studiantenan di kleuter ta prohibi e uso di tapaboca pero docentenan si mester haci di nan y pa muchanan mayor di 12 su uso si ta obligatorio.
Tocante e werksternan, el a bisa cu esaki no ta un reto facil, segun Albertus a expresa pa motibo cu nan tin hopi luna bezig cu e tema aki pero cu mester tene na cuenta cu Covid-19 te ainda no a bay y mas virus lo bini na unda cu higiena ta importante pa nan lo sigui brinda enseñansa “pasobra cu nos no por habri scol y despues na otro banda nos no por tene na cuenta cu siguridad, bienestar y salud di esunnan laborando, alumnonan y mayornan”, el a bisa.
Albertus a sigura cu nan a yega di sinta un biaha cu SKOA den un reunion hunto cu formado y sindicato SEPPA pa scucha e problematica cu tin, gobierno a nombra un mediador pa bay yuda y nan a duna nan punto di bista riba dje, pero nan como SIMAR no por haci hopi “pasobra e ta afo di nos man, nos no a sigui den e resto di e reunionnan cu tabatin, nos no sa ki solucion tin of kico a wordo apunta pa haci, nos ta sostene nos colega sindical SEPPA pasobra esaki ta un situacion fastioso pero mester bin cu un solucion”, el a finalisa.


text:
ORANJESTAD: Den conferencia di prensa di Gobierno dialuna ultimo Minister di Enseñansa y Deporte sr. Endy Croes a informa cu e la reuni cu SKOA, SEPPA , SIMAR y diferente “stake holders” di enseñansa. Alabes a indica cu den minister raad di diabierna ultimo, e mandatario a haci e peticion preliminar pa forma comision pa trece solucion p’e problemanan di wekstersnan di SKOA. E idea y deseo a bin depues di e reunionan cu su ekipo.
Den e comision ser forma cu representatenan di Directie Financiën, DJWZ, DRH, un representa apunta pa SKOA mes y , CAD cu nan a haci diferente trabou riba e tema aki y tin nan experencia y experticio. Ministerio di enseñansa lo apunta maximo 2 experto den e contendio.
Diamars den minister raad e mandatario lo pidi e peticion oficial pa por hancra e peticion y hacie oficial den un minister raad besluit un MB. “Mi deseo ta pa den 30 dia e comision por bin cu un solucion structural, sostenibel y concreto” e mandatario a expresa.
E Titular di enseñansa a enfatisa “nos ta traha pa soluciona y no pa bringa cu cada departamento tanten cu por di acuerdo cu ley y di acuerdo cu e placa cu tin riba mesa”.
SKOA tin dos problema pa cu e werksternan.
Un di nan ta cu un tempo atras a sigui paga e werksternan, pero Financiën tabata duna SKOA un suma di placa pa paga e primanan di belasting cu tin cu wordo paga tur 15 di luna.
E tempo ey Minister saliente den desacuerdo cu e manera di paga a stop esaki.
Kico e kiermeen? E werksternan a sigui cobra pero SKOA no tabata haya e placa pa e por paga e primanan di belasting. E suma di placa awor aki algun luna ta suma riba 5 miyon florin.Nos tin un problema cu e comision lo tin cu bin cu consehonan al caso con nos ta bay soluciona esaki.
E di dos problema ta cu e manera cu pa ley ta bisa cu tin cu paga e werksternan via exploitatie un otro manera cu no ta cay den personeel. Berdad tin un MB di ex Minister Winklaar na 2015 cu a sugeri pa paganan di un otro manera. E comision mester bin cu e solucion esey tambe. Pa e ora nos mira moviendo pa dilanti con nos lo tin cu sigui paga esaki sea ta hisa e bedrag di exploitatie por ehempel. Mi kier laga e comision haci su trabou. Deseo di mi curason ta pa soluciona e problema, werksters por ta trankil, SKOA por ta trankil y gobierno por ta trankil. Mas cu claro den cuadro di ley, respeta y tene cuenta semper pa cu e partinan legal y ta pesey e constelacion cu nos a bin cu ne pa e comision aki pa tin tur e ingredientenan y expertonan pa nos por logra soluciona e problema di e werksternan.


text:
Dienst Inspectie y Bureau Leerplicht cu orario adapta
Dienst Inspectie van het Onderwijs y Bureau Leerplicht ta anuncia cu lo bay traha cu orario adapta entrante dialuna 10 di augustus te cu 31 di augustus 2020.
Esaki pa motibo di aumento den casonan di COVID-19 y como medida di prevencion pa cu posibel contagio entre bishitantenan di Dienst Inspectie y Bureau Leerplicht y personal.
Orario pa duna servicio lo ta di 8.00 AM pa 12.00 PM.
Pa cualkier asistencia despues di orario adapta por tuma contacto cu Dienst Inspectie van het Onderwijs via number di telefon 5930907 y cu Bureau Leerplicht via number di telefon 5943727.
Despues di 31 di augustus 2020 lo evalua si ta extende e orario adapta of no.
Nos ta pidi comprension pa e medida aki.


text:
Geplaatst op 05 July 2021 dor di Ministerio Asuntunan General i Promé Minister
WILLEMSTAD – Djaluna dia 5 di yüli 2021, Promé Minister Gilmar Pisas a reuní ku Promé Minister di Hulanda, sr. Mark Rutte, Promé Minister di Aruba, sra. Evelyn Wever-Croes i Promé Minister di St. Maarten, sra. Silveria Jacobs. E reunion a keda organisá riba petishon di Promé Minister di St. Maarten sra. Silveria Jacobs ku e meta pa krea mas espasio i komunikashon riba e puntonan di atenshon entre e Paisnan den Reino. Promé Minister Pisas ta mira bèk riba un reunion produktivo i ameno.


text:
ENTREGA DI DISERTACION DI SR. KRIS CROES CERCA GOBIERNO DI ARUBA
Prome Minister Evelyn Wever-Croes a ricibi sr. Kris Croes na unda cu sr. Croes a duna splicacion amplio di e investigacion cu el a haci riba ‘Artificial Intelligence’ y a entrega Prome Minister su disertacion riba e tema aki.
Como parti di e e-Government roadmap di Gobierno di Aruba, ‘Artificial Intelligence’ ta wordo mira como un tecnologia cu por crea oportunidadnan socio-economico nobo den sector publico, pero ainda posibel pilotonan mester wordo concretisa.
Den colaboracion cu Gobierno di Aruba y Futura, Sr. Kris Croes como parti di su disertacion pa su Executive MBA na Universidad di Amsterdam a investiga con ‘Neural Machine Translation’, un area specifico di Artificial Intelligence, por wordo aplica pa nos lenguahe materno Papiamento. Den e area aki, un computer por wordo entrena pa siña e vocabulario uzando ‘Neural Networks’, locual ta imita digitalmente con neurononan ta funciona den e cerebro humano pa asina por siña mas optimal. E resultado, cu a wordo bon ricibi na Universidad di Amsterdam cu un A+, a wordo entrega e siman aki na Gobierno di Aruba.
Sr. Kris Croes su prome experimentonan no ta solamente mustra e beneficionan economico (por ehempel, traduci texto automaticamente den Papiamento), pero tambe e balor social di preserva nos identidad y cultura digitalisando nos vocabulario pa futuro generacionnan den un mundo cu lo sigui bira ainda mas digital. Tambe Sr. Kris Croes ta argumenta cu nos mes por, y cu no mester warda riba e mercado global (manera Microsoft of Google Translate) pa inclui Papiamento, pero por tuma pasonan proactivo y realisabel pa yega akinan,
locual ta un topico activo y actual den e comunidad academico mirando cu solamento algun 100 lenguahe di aproximadamente 6000 lenguahe papia rond mundo tin e suporte digital actualmente. Apesar di esaki, e tecnologianan aki por yuda tambe acelera oportunidadnan den otro area di tecnologia di lenguahe, manera ‘Chatbots’ of ‘extrae significacion di texto’ den Papiamento. Como parti di e-Government Roadmap lo tuma e resultadonan aki den consideracion.
Si ta interesa, por lesa e tesis via https://bna.aw/digital/?tesis-croes-kris-2021
Sr. Kris Croes tin un Master of Science degree den Economics & Informatics di Erasmus Universiteit y recien tambe un Executive MBA degree for di Universiteit van Amsterdam. Eta un profesional cu mas di 10 aña di experiencia den conseha empresanan tocante Datos y Tecnologia, y a traha entre otro riba proyectonan den Caribe y na Hulanda, entre otro na KPMG y EY den pasado. Pa mas informacion por tuma contacto via linkedin: /kriscroes


text: KRALENDIJK – Awe djabièrnè den oranan trempan di mainta, kontratistanan na e proyekto di Tank’i Matrimonio a yega topa ku por lo menos 6 buriku ku a kai den un buraku hundu ku a wòrdu kobá pa traha berpùt. E bestia nan aki a kai den e buraku sin por a sali. Mesora a yama kuerpo di bombero pa bin purba reskatá e bestia nan aki pa sakanan for di e buraku pero na nan yegada no a logra. Mirando ku tabatin un ‘excavator’ den bisindario, a opta pa laga traha un salida pa asina e burikunan por a sali. Foto ta duna bista di e situashon awe mainta.


text:
DEPORTES – Den fin di siman weganan di futbol di La Liga Santander di Spaña a continua y aki ta sigui resultadonan di weganan cu a tuma lugar.
Diabierna Mallorca ta gana Espanyol cu score di 1-0, gol a wordo anota pa Daniel Rodriguez.
Valencia ta gana Deportivo Alavez cu score di 3-0, golnan di Valencia a wordo anota pa Daniel Wass, Carlos Soler y Gonzalo Guedes.
Diasabra weganan a continua unda cu Celta Vigo ta cay venci contra Athletic Club Bilbao cu score di 1-0, gol di Athletic Club Bilbao a wordo anota pa Inaki Williams.
Elche y Sevilla ta empata 1-1, gol di Elche a wordo anota pa Enzo Roco y gol di Sevilla a wordo anota pa En- Nesyri.
Real Sociedad ta gana Levante 1-0, gol di Real Sociedad a wordo anota pa Ander Barrenetxea.
Real Madrid ta gana Real Betis cu score di 1-0 gol di Real Madrid a wordo anota pa Dani Carvajal.
Den proximo edición lo tin resultadonan di weganan cu falta.


text:
Oranjestad-Sr.guillfred Besaril parlamentario pa partido Mep den fin di siman tabata involvi den un accidente. Segun Besaril a informa cu e incidente a keda solamente na danjonan material. Besaril ta sigi bisa cu e la tuma nota di un sin fin di speculacion cu a tuma lugar riba Tweeter y Facebook,y e ta lamenta esaki mes ya cu e personanan aki no sa kiko realmente a pasa.
E ta bisa cu berdad prome cu polis a jega e la bandona e lugar aki pero e tin su motibo y e ta bisa cu cada stap cu e la tuma tabata hunto cu esnan cu tabata na e lugar di e incidente aki,tambe e la gradici cuerpo policial y personal di Ambulance y tambe e tabata tin su gradicimiento pa prensa local.
Aki ta sigi mas informacio via e Player :


text:
Atleta di tiro Philip Elhage a termina su prome entrenamento na Tokyo
Awe merdia (ora di Tokyo) a tuma lugar Philip Elhage su prome entrenamento na Japon, en bista di e Weganan Olimpico Tokyo 2020. Philip lo ta participando na Tokyo 2020 den e 10m pistola di aire. Durante e session di entrenamento a comparti escenario cu e campeon olimpico Jin Jong-Oh di Sur Korea pa cual mester menciona cu e atleta aki tin 5 medaya olimpico den e evento di 50m Pistola (2004, 2012, 2016) y den 10m pistola di aire (London 2012).
Diamars Philip lo ta continuando cu su entrenando mirando cu diasabra awor 24 di juli su competencia ta tuma lugar.


text:
Cashero: Diadomingo den oranan di mainta polis y ambulance ta wordo manda na Cashero pa un accident cu varios hende herida.
Home Uncategorized Accident frontal entre chauffeur di un Toyota Tercel y un Toyota Yaris,...
Accident frontal entre chauffeur di un Toyota Tercel y un Toyota Yaris, cu tres persona herida
Na momento cu e patruya di polis tabata acercando e sitio di accidente nan a nota un Toyota Yaris cu basta danjo material,e mesora nan a sigui esaki, a par’e, mesora a nota cu e chauffeur di e Yaris tabata herida y cu tabata trata di un di e autonan involvi den e accidente y cu lo kier a cuminsa na bandona e sitio di accidente
Na e sitio polis a bin compronde cu ta trata di un accidente frontal, caminda e Yaris tabata biniendo di panort cu velocidad halto y e chauffeur no por a controla e auto, a hala na su man robes y a dal frontal contra e Toyota Tercel cu tabata biniendo di pazuid.
E dos chauffeurnan tabata herida y tambe un pasajero cu tabata den e Tercel cu no tabata tin su faha di siguridad bisti y door di e impacto fuerte a dal su cabes den e windshielda y tambe a keda herida,
Personal di ambulance a trata e heridonan na e sitio y despues a transportanan pa hospital.


text:
Servisio di Atmishon ta será pa públiko
Servisio di Atmishon ta será pa públiko
Geplaatst op 17 March 2020 dor di Ministerio Hustisia
Servisio di Atmishon ta informá ku su ofisina ta será pa públiko riba djamars 17 di mart i djarashon 18 di mart 2020. Esaki pa asina por hasi e preparashonnan nesesario pa garantisá seguridat di nos empleadonan i tambe nos públiko en konekshon ku e Corona virus.
E personanan ku tin un sita awe djamars 17 di mart 2020 si ta sigui nòrmal.
Den transakurso di mañan nos lo komuniká kon ta bai sigui duna servisio na públiko.
Pa mas informashon por tuma kontakto ku Servisio di Atmishon na telefòn 733-2000 òf por manda un email na info@immigrationcur.org.


text:
Nieuwe Haven– Korte di promé instansha di Kòrsou a dikta sentensia den e kaso di aksesibilidat pa publiko di e playa na Marriott hotèl. Den e prosedura e operador di e hotèl ta afirmá e punto di bista ku e playa mester ta habrí pa públiko solamente den dia, pero ku anochi e por ta será.
País Kòrsou ta di opinion ku restrikshon di aksesibilidat di playanan ta solamente posibel pa medio di reglamento legal. Den e prosedura aki País a ser sostené pa un fundashon ku ta atendé e interesnan di e habitantenan di e barionan Piscadera i Parasasa. Korte a sentensiá ku den e kaso di Marriott e reglamento legal (nobo) den kódigo sivil relashoná ku aksesibilidat di playanan no ta konta sin mas. E reglamento aki no tabata eksistí ainda na momentu ku e operador anterior di e hotèl a optené un derecho di èrfpagt i por a sera e playa i a sera esaki pa públiko. Na momentu di traspaso pa e operador nobo e aksesibilidat di e playa – durante di dia – hustamente a ser ampliá, no limitá. Segun e hues, den e negosashonnan tokante e traspaso di e operashon di e hotèl, a logra un akuerdo ku e hotèl komo operador di e playa, por sera e playa anochi, manera a ser palabrá tambe ku Pirate Bay (antes Hook’s Hut) ku ta keda den serkania (Komunikado emiti pa Korte di Hustisia)